Rusiya Ukrayna məsələsinə dair Beynəlxalq Məhkəmənin səlahiyyətini tanımır\nBeynəlxalq Məhkəmədə 3 iyun dinləməsi\nRusiya bildirib ki, Beynəlxalq Cinayətlər Məhkəməsinin Moskvanın Ukraynanın Krım yarımadasını ilhaq etməsi və bu ölkənin şərqində separatçılara dəstək verməsi ilə bağlı Kiyevin şikayətinə baxmaq səlahiyyəti yoxdur.\nHollandiyanın Haaqa şəhərində yerləşən məhkəmə Ukraynanın iddiaları üzrə dinləməyə iyunun 3-də başlayıb. Bu dinləmədə iştirak edən Rusiya nümayəndələri Kiyevin iddialarını qətiyyətlə rədd edirlər.\nUkrayna nümayəndələri iş üzrə rəsmi iddialarını iyunun 4-də təqdim etməlidirlər. İddialar üzrə ikinci dinləmə iyunun 6-7-də keçirilməlidir.\nMoskva Krım yarımadasını 2014-cü ilin martında ilhaq edib və o vaxtdan Ukraynanın şərqindəki separatçılara dəstək verməyə başlayıb.\nUkrayna buna görə Beynəlxalq Məhkəməyə 2017-ci ilin yanvarında müraciət edib. Ukrayna Rusiyanı Terrorizmin Maliyyələşdirilməsinin Qarşısının Alınmasına və İrqi Diskrimanisiyanın Bütün Formalarının Ləğvinə dair beynəlxalq konvensiyaları pozmaqda ittiham edir.\nKiyev bildirir ki, Moskva Ukraynanın daxili işlərinə 2014-cü ildən qarışmağa başlayıb. Bu iddiaya görə Rusiya Ukraynaya hərbi müdaxilə edib, terroru maliyyələşdirib və milyonlarla Ulkrayna vətəndaşının insan hüquqlarını, ən ümdəsi yaşamaq hüququnu pozub”.\nUkraynanın iddiasında habelə 2014-ci ilin iyul ayında Malayziya Hava Yolları şirkətinin MH17 reysinin vurulmasında Rusiyanın rolu məsələsi də var.\nRusiya 298 nəfərin ölümü ilə nəticələnmiş bu hadisə ilə hər hansı əlaqəsi barədə iddiaları rədd edir.\nBeynəlxalq təhqiqat qrupu sözü gedən təyyarənin Rusiya ərazisindəki 53-cü Raketdən Müdafiə briqadasına aid Buk raketi ilə Ukraynada separatçıların nəzarətində olan ərazidən vurulduğunu müəyyən edib.\nRusiya nümayəndələri bildiriblər ki, Ukrayna MH17 təyyarəsinin vurulması, habelə separatçılara pul və silah verilməsinə dair yeni sübutlar təqdim etməyib.\nRusiya nümayəndəsi Dmitry Lobach deyib ki, Ukraynanın iddiası yurisdiksiyanın olmaması səbəbilə rədd edilməlidir.\nBeynəlxalq Məhkəmə 2017-ci ilin aprelində Rusiya tərəfindən ilhaq edilmiş Krımda etnik Krım tatarlarına və Rusiyadakı ukraynalılara qarşı “irqi diskriminasiya” törədilməsinə dair ilkin qərar qəbul edib.\nLakin məhkəmə Moskvaya Ukraynanın şərqində separatçılara dəstək verilməsinin qadağan olunmasına dair Ukraynanın iddiasını rədd edib.


İbtidai təlim dövrü uşaq həyatının çox əhəmiyyətli mərhələlərindən biridir. Burada onun təbii imkanlarının üzə çıxması üçün hər cür şərait yaratmaq mümkündür. Şagirdlərdə qabiliyyətlərin vaxtında üzə çıxarılması, möhkəmləndirilməsi, materialın şüurlu surətdə mənimsədilməsi üçün təlimdə inteqrasiya vacibdir. "Azərbaycan Respublikasında ümumi təhsilin konsepsiyası (Milli Kurikulumu)" sənədində təhsilin inteqrativliyi əsas prinsip kimi nəzərdə tutulmuşdur. Milli Kurikulum təhsildə fəndaxili və fənlərarası inteqrasiyaya xüsusi önəm verir. Müxtəlif sahələr üzrə biliklərin inteqrasiyası şagird təfəkküründə ətraf aləm haqqında vahid, sistemli dünyagörüşün formalaşmasına kömək edir.\nİnteqrasiya termini XX əsrin sonundan daha fəal istifadə olunmağa başlasa da onun ifadə etdiyi mahiyyət və məzmun həyat yarandığı gündən mövcud olmuş, onun varlığını təşkil etmişdir. Zaman-zaman diferensial yanaşmalar hissələrə bölünməni, ayrılmaları tənzimlədiyi kimi, inteqrasiya prosesləri də bütövləşmələrin, tamamlanmaların nəticəsi kimi meydana çıxmışdır. Bəşəriyyətin tarixi boyu proqressiv xarakter daşıyan yeniliklər diferensial və həmçinin inteqrativ yanaşmaların fonunda yaranmışdır. Bütün elm sahələrində, o cümlədən sosiologiyada, eləcə də pedaqogikada inteqrasiya önəmli yer tutmuşdur. Ona görə də pedaqogikada "inteqrasiya", "inteqrativlik", eləcə də "təhsildə inteqrasiya" və s. anlayışlardan daha çox istifadə olunmağa başlamışdır. İnteqrasiya təhsilin bütün struktur elementlərinə aid olduğundan son dövrlərdə "inteqrativ təlim", "inteqrativ dərs", "inteqrativ fənn" və s. anlayışlar da işlənir.\nMüasir dünyada sürətlə gedən sosial, mədəni və texnoloji dəyişikliklər qlobal düşünmə tərzinin əhəmiyyətini xeyli artırır. Belə olan halda şagirdlər təlim prosesinin passiv iştirakçısı olmur. İnteqrativlik şagirdlərə ətraf aləmin dərk edilməsinə yaradıcı idraki münasibət bəsləyən subyektlər kimi yanaşılmasına imkan yaradır. Bu o zaman mümkün olur ki, təhsil pillələrində öyrənilən fənlər və onların əhatə etdiyi mövzular ayrı-ayrı deyil, əlaqəli, inteqrativ şəkildə tədris olunur. Digər bir tərəfdən inteqrativ kurikulum şagirdlərin dərsliklərdə verilən materiallara yaradıcı yanaşmasına kömək edir.\nTəcrübə göstərir ki, tədris prosesində fəndaxili və fənlərarası inteqrasiyanın təmin edilməsi bilik və bacarıqların şagirdlər tərəfindən daha asan mənimsənilməsi, dərslərin maraqlı və məzmunlu qurulması, uşaqlarda tədqiqatçılıq meyillərinin yaranması üçün vacib şərtdir. Fəndaxili inteqrasiya müəyyən bir fənnin aşıladığı anlayış, bilik və bacarıqların əlaqələndirilməsi, fənn daxilində səpələnmiş faktların sistemləşdirilməsidir. Belə səviyyədə inteqrasiyanı verilmiş materialın ayrı-ayrı tədris vahidlərində cəmləşdirilməsi də hesab etmək olar. Bu isə son nəticədə fənnin məzmununun strukturunun dəyişdirilməsinə gətirib çıxarır. Bu mənada inteqrasiya olunmuş məzmun informativ cəhətdən daha tutumlu olur, şagirdlərin daha əhatəli kateqoriyalarla düşünmə bacarıqları formalaşdırmalarına kömək edir. İbtidai təhsil pilləsi fənlərinin tədrisində geniş şəkildə istifadə olunan fəndaxili inteqrasiya üçün konsentrik prinsipə əsaslanan spiralvari quruluş daha xarakterikdir. Bu cür inteqrasiya prosesində dəyərlərin dərk olunması xüsusidən ümumiyə və yaxud ümumidən xüsusiyə doğru ola bilər. Beləliklə, məzmun get-gedə yeni məlumatlarla, bağlılıqlarla və asılılıqlarla zənginləşərək daha maraqlı hala gəlir. Bu formanın üstün xüsusiyyəti ondan ibarətdir ki, şagirdlər başlanğıc problemi diqqətdən qaçırmadan onunla bağlı olan bilgilərini daha da genişləndirir və dərinləşdirirlər.\nFənlərarası inteqrasiya bir neçə fənnin əhatə etdiyi ortaq bilik və bacarıqların sintezi olmaqla, bir fənnə aid anlayışların və metodların digər bir fənnin tədrisində istifadəsini nəzərdə tutur. Bu inteqrasiya müxtəlif fənlər arasında məntiqi əlaqələrin qurulmasına xidmət edir. Bu proses eyni bir bacarığın ayrı-ayrı fənlər vasitəsilə daha da təkmilləşdirilməsini təmin etməklə təlim prosesinin səmərəliliyinin artırılmasına şərait yaradır.\nFənlərarası və fəndaxili münasibətlərin sadəcə əlaqə deyil, inteqrasiya xarakteri daşıması bu münasibətlərin daha sıx və möhkəm olmasına, onun bütöv bir prosesə çevrilməsinə şərait yaradır. Müəllimlər pedaqoji prosesdə ondan daha səmərəli qaydada istifadə etmək imkanı qazanırlar. Bundan əlavə, fənlərarası və fəndaxili inteqrasiya interaktiv öyrənməyə geniş yol açır. Şagirdlərin təbiət, cəmiyyət və insanlar haqqında qarşılıqlı əlaqələr şəraitində qurulmuş biliklərə yiyələnməsini stimullaşdırır.\nİnteqrasiya nəticəsində tədris materialının yığcamlığı təmin edilir, təkrara yer verilmir, şagirdlər artıq yüklənmir və tədris vaxtına qənaət edilir. Onlar az vaxt içərisində çox, həm də bir-biri ilə üzvi əlaqədə formalaşmış biliklər əldə edirlər. Bu məqsədlə uşaqları inteqrativ biliklər əldə etməyə hazırlayan fənlərarası əlaqəyə geniş yer verilməlidir. Bunun təmin edilməsi üçün müəllim bütün fənlər üzrə proqram materiallarına yaxşı bələd olmalı, fənlərarası əlaqədən istifadə etməyin yollarını, onun metodikasını dərindən bilməlidir.\nFənlərarası əlaqə prosesində tədris fənni şagirdlər tərəfindən yaxşı mənimsənilir, bir neçə fənn üzrə bilik, bacarıq və vərdişlər təkrarlanır. Biliyin şagirdlər tərəfindən sistemli mənimsənilməsi təmin edilir.\nFənlərarası əlaqədən ardıcıl şəkildə istifadə tədrisin səviyyəsini yüksəldir, şagirdlərin təfəkkürünü inkişaf etdirir, dünyagörüşünü genişləndirir. Buna görə də təhsilə ayrı-ayrı fənlərin öyrədilməsi kimi deyil, XXI əsrin tələb etdiyi həyati bacarıqların inkişaf etdirilməsi prosesi kimi baxılmalı, şagirdlər həyat boyu öyrənməyə hazırlanmalıdır.


ADPU-da silsilə seminarlar: - "Azərbaycan ərazisi və ermənilərin gerçək tarixi, faktlar və etiraflar" adlı elmi seminar keçirilib\nADPU-da silsilə seminarlar: "Azərbaycan ərazisi və ermənilərin gerçək tarixi, faktlar və etiraflar" adlı elmi seminar keçirilib\nAZpress.AZ xəbər verir ki, 15 noyabr 2018-ci ildə Azərbaycan Dövlət Pedaqoji Universitetinin (ADPU) təşkilatçılığı ilə həyata keçirilən “Gənclərin ermənilərin mənşəyi, dünya və erməni ictimai xadimlərinin ermənilər haqda fikirləri və beynəlxalq erməni terrorizmi haqda məlumatlandırılması” layihəsi çərçivəsində ikinci elmi seminar - "Gəlmələr. Ermənilərin gerçək tarixi" monoqrafiyasının və “Erməni elitasının etirafları” kitablarının müəllifi, tarix e.n., BDU-nun dosenti Atamoğlan Məmmədlinin "Azərbaycan ərazisi və ermənilərin gerçək tarixi, faktlar və etiraflar" adlı seminarı baş tutub. Tədbirdə ADPU-un Humanitar və sosial məsələlər üzrə prorektorunun köməkçisi Sahil Qələndərov, layihə rəhbəri Taleh Mirzəyev və elektron seçim prosesindən keçərək iştirak haqqı qazanan 100 tələbə iştirak edib.\nTədbiri giriş sözü ilə açan Taleh Mirzəyev qonağı və iştirakçı tələbələri növbəti seminarda salamladı və onları bu layihədə görməkdən şad olduğunu vurğulayaraq ekspertə dəvəti qəbul etdiyinə görə təşəkkürünü bildirdi. O, bu layihənin davamlı bir layihə olduğunu vurğulayaraq ilk seminarın tələbələrin ciddi marağına səbəb olduğunu, bunun bundan sonra da belə davam edəcəyinə ümüdvar olduğunu vurğuladı. Sonra söz mütəxəssisə verildi.\nErməni məsələsi haqda xarici mənbələr əsasında ciddi elmi araşdırmalar aparan mütəxəssis Atamoğlan Məmmədli ermənilərin kökü, millətin adı, dili, qədim dövrlərdən bəri meydana çıxdığı və yayıldığı ərazilər, tarixən erməni məkri, türklərə qarşı ərazi iddialarının kökləri haqda geniş məlumat verərək, əsaslı faktlarla ermənilərin e.ə. VII-VI əsrlərdə Frakiyadan (Finikiya) Balkanlara, oradan isə Bosfor boğazı vasitəsiylə Kiçik Asiyanın – Anadolunun şərqinə gəldiklərini və burada Urartu dövlətində dağlarda daşyonan qulluqçular kimi istifadə edildiklərini qeyd etdi.\nQeyd edək ki, layihənin icrasında məqsəd gənclərin tarixi faktlar, ölkəmizin tarixi və erməni problemi ilə bağlı məlumatlılıq səviyyəsinin əməli və elmi şəkildə artılması, Vətən tarixini dərindən mənimsəmək, Vətənə sevgi ruhunu yüksəltmək və beynəlxalq informasiya savaşında gənclərimizin elmi, milli - ideoloji hazırlıq səviyyəsinin yüksəlməsi, əməli işlər görülməsinin təmininə töhfə verilməsidir. Əsas hədəf kütlə tələbələr, xüsusən, tədqiqatçılıq və xarici ölkələrdə elmi, siyasi tədbirlərdəki mövzuyla əlaqəli debatlara qatılan gənclərdir. Layihə 5 bir-birinə bağlı seminar halında həyata keçiriləcək və iştirakçılar hər bir seminarda iştirak edəcəklər.


İKT xəbər — Страница 10 — videodərs\nAna səhifə / İKT xəbər (Səhifə 10)\n"Google" şirkəti San-Fransiskoda start götürmüş “Google I/O” konfransında "Google Glass Explorer Edition" adlı yeni qurğusunu təqdim edib. Bu qurğunun gələcəkdə insanların gündəlik həyatının ayrılmaz hissəsinə çevriləcəyi bildirilib. “ICTnews.az” elektron xəbər xidməti “itar-tass.com” saytına istinadən bildirir ki, “Google” şirkətinin həmtəsisçisi Serqey Brinin sözlərinə görə, hələ ki yalnız konfrans iştirakçıları qurğunu sifariş edə bilərlər və onun qiyməti 1500 dollar təşkil edir. Eynək …\n“Google Play” internet mağazasında “Android” platforması ilə işləyən qurğular üçün nəzərdə tutulmuş tətbiqlərin sayı 600 mini ötüb. Bu barədə şirkətin nümayəndələri San-Fransiskoda start götürmüş “Google I/O” konfransının açılışında bildiriblər. “ICTnews.az” elektron xəbər xidməti “ria.ru” saytına istinadən bildirir ki, istifadəçilər xidmətin mövcudluğu ərzində 20 milyarddan çox tətbiq yükləyiblər.Xidmət 190 ölkədə fəaliyyət göstərir. Müqayisə üçün bildirək ki, “App Store” internet mağazasındakı tətbiqlərin …\n"Google" şirkəti Kaliforniya ştatının San-Fransisko şəhərində start götürmüş konfransda “Android 4.1 Jelly Bean” əməliyyat sistemi ilə işləyən "Nexus 7" planşet kompyuterini təqdim edib. “ICTnews.az” elektron xəbər xidməti “itar-tass.com” saytına istinadən bildirir ki, “Asus” şirkəti ilə birgə hazırlanmış planşet dördnüvəli “NVIDIA Tegra 3” prosessoru, 7 düym diaqonallı ekran, 1.3 meqapikselli kamera və “Wi-Fi” modulu ilə təchiz olunub. Kompyuterin avtonom iş rejimində …\nAzərbaycanda "Facebook" sosial şəbəkəsinin istifadəçilərinin sayı 823600 nəfərə çatıb. "Facebakers"in iyunun 25-nə olan vəziyyət üzrə hesabatında göstərilir ki, yanvarın 25-dən iyunun 25-dək sosial şəbəkənin azərbaycanlı istifadəçilərinin sayı 100 mindən çox artıb. Azərbaycanın "Facebook" seqmenti daxil olma reytinqində 85-ci yerdədir ki, bu da yanvar ayı ilə müqayisədə 2 bənd aşağıdır. Sosial şəbəkənin istifadəçilərinin sayı Azərbaycan əhalisinin 9,92 faizini təşkil edir. Bu …\nPortuqaliya Respublikasının dövlət və xarici işlər naziri Paulo Portas Azərbaycana rəsmi səfəri çərçivəsində Rabitə və informasiya texnologiyaları naziri Əli Abbasovla görüşüb. Görüşdə son illər Portuqaliya ilə Azərbaycan arasında münasibətlərin daha da inkişaf etdiyi və bu inkişafda informasiya-kommunikasiya texnologiyalarının (İKT) mühüm rol oynadığı vurğulanmış, iki ölkə arasında əməkdaşlığın genişləndirilməsi və güclü tərəfdaşlıq əlaqələrinin yaradılması üçün böyük potensial olduğu qeyd edilmişdir. Rabitə …\nDünyada hər gün “Google” şirkəti tərəfindən hazırlanan “Android” platformasında işləyən 1 milyondan çox qurğu aktivləşdirilir (istifadə edilir): cəmi 2 həftə ərzində bu göstərici təxminən 100 min artıb. Bu barədə şirkətin top-meneceri Hüqo Barra (Hugo Barra) ABŞ-da start götürmüş “Google I/O” konfransında bildirib. “ICTnews.az” elektron xəbər xidməti “ria.ru” saytına istinadən bildirir ki, “Android” platforması ilə işləyən qurğu aktivləşdirmələrinin ümumi sayı 400 …\nAzərbaycanda ən böyük genişzolaqlı simsiz internet xidməti göstərən "Sazz 4G" internet şirkəti 26 İyun Silahlı Qüvvələr Günü münasibətilə ölkənin hərbi qulluqçuları üçün xüsusi hədiyyə kampaniyası keçirir. Kampaniyada iştirak edən bütün hərbi qulluqçulara "Sazz USB" modemi hədiyyə olunacaq. Kampaniya iştirakçısı olmaq üçün sadəcə abunəçi müqaviləsini imzalayaraq bir aylıq abunə haqqını (25 AZN) ödəmək kifayətdir. Kampaniyadan faydalanmaq istəyən hərbi qulluqçular istənilən "Sazz …\n"Google" şirkəti "YouTube" videohostinqindən qazanacağı məbləğin həcmini sirr olaraq saxlayır. Lakin analitiklərin hesablamalarına əsasən qeyd edək ki, məbləğin həcmi kifayət qədər çoxdur. "ICTnews.az" elektron xəbər xidməti "dailycomm.ru" saytına istinadən bildirir ki, "Citigroup" bank qrupunun mütəxəssisi Mark Maheyninin hesablamalarına görə, "Google" şirkətinin 2012-ci ildə "YouTube" videoxidmətindən qazanacağı məbləğin həcmi 3,6 milyard ABŞ dollarını ötəcək. "Google" şirkətinin "YouTube" videoxidmətində göstərilən reklamdan əldə …


Vüqar Haqverdiyev. Uçan adam - Uşaq Bilik Portalı\nVüqar Haqverdiyev. Uçan adam\nBiri vardı, biri yoxdu, Ayxan adında balaca bir oğlan vardı. Bu oğlan sehrbaz olmaq istəyirdi.\nBir dəfə Ayxanın anası mağazaya getmişdi. Oğlan evdə tək qalmışdı. Birdən qonaq otağından qəribə səslər eşitdi. Ehtiyatla otağın qapısını açdı və çox təəccübləndi. Otaqda Uçan adam var idi, o tərəfə, bu tərəfə uçurdu.\nAyxanı görən kimi Uçan adam dedi:\n- Mən eşitdim ki, sən sehrbaz olmaq istəyirsən.\nUşaq qorxa-qorxa qapının arasından başını yelləyib təsdiqlədi.\nUçan adam dedi:\n- Mən sənə sehrli qüvvə verəcəyəm, ancaq, söz ver ki, ondan ancaq xeyirxah işlər üçün istifadə edəcəksən.\nAyxan o dəqiqə söz verdi ki, yalnız yaxşı işlər görəcək. Uçan adam ona sehrli qüvvə verdi və pəncərədən uçub getdi. Uşaq tez ürəyində şokoladlı dondurma istədi.\nBir də gördü ki, stolun üstündə qəşəng bir bağlamada dondurma var. Açıb ləzzətlə yedi. Əmin oldu ki, Uçan adam onu aldatmayıb.\nAnası gələndən sonra həyətə düşdü. Sehrli qüvvəsini uşaqlara göstərib öyünmək istədi. Həyət uşaqlarla dolu idi. Kimi top-top oynayırdı, kimi də qaçdı-tutdu. Özü yaşda olan Seymur isə Ayxangilin dəmir qarajlarının qabağında qumdan evcik düzəldirdi. Ondan xoşu gəlmirdi, həmişə sözləşirdilər. Yaxınlaşıb dedi:\n- Bizim qarajın ağzında oynama!\nSeymur ona fikir vermədi, evciyi düzəltməkdə davam etdi.\n- Eşitmədin nə dedim? - Ayxan ayağı ilə vurub evciyi dağıtdı.\nSeymur qalxıb davaya hazırlaşanda, Ayxan sehrli qüvvə ilə onu bir neçə dəfə göyə qaldırıb endirdi. Seymurun qorxudan qıvrım saçları biz-biz oldu. Qaçıb güclə canını qurtardı. Digər uşaqlar da aradan çıxdılar.\nAyxan qonşu məhəlləyə keçdi. Gördü ki, həmişə onunla mübahisə edən uzun hörüklü Narıngül skamyada oturub gəlinciklə oynayır.\nUzaqdan oyuncağı yandırıb külə döndərdi. Yazıq qızın az qaldı qorxudan ürəyi getsin, ağlaya-ağlaya evlərinə qaçdı.\nBalaca Ayxan isə lovğa-lovğa sinəsinə vurub dedi:\n- İndi mənə heç kim heç nə deyə bilməz!\nSonra qollarını açıb göyə qalxdı. Uça-uça maşın yoluna çıxdı. Sürücülər onu görüb özlərini itirdilər. Çoxlu qəza baş verdi. Yolda bütün hərəkət dayandı.\nKənardan Ayxanın hərəkətlərini səbirlə izləyən Uçan adam, nəhayət ki, dözə bilmədi. Başa düşdü ki, uşaq onu aldadıb. Yaxşı işlər əvəzinə, pis işlər görür. Tez onun sehrini əlindən aldı.\nAyxan guppultu ilə yerə dəydi. Əl-ayağı əzildi, üz-gözü göyərdi, ağlaya-ağlaya evlərinə qaçdı. Bundan sonra o, bir daha sehrbaz olmaq istəmədi.


Aparıcı Kamilə həyat yoldaşı ilə birgə - FOTOLAR » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Ailə qurduqdan sonra ekranlardan itən teleaparıcı Kamilə Babayeva çox xoşbəxtdir. Aparıcı xanım həyat yoldaşı İbrahim Rzabəyovla olan fotolarını sosial şəbəkədə paylaşıb. Xatırladaq ki, cütlük 2012-ci ildə evlənib və onların Natella adlı bir qız övladı var.\nloading... Kamilə həyat yoldaşı ilə - foto\n# 30 Of,If I stretch my hands,do you hold them in your hands,Sir?Oh, do you look at my tearful eyes even once? ŞehZam\n# 28 HƏYAT GÖZƏL YAŞAMAĞA DƏYƏR arzu gunes\n# 26 Sadəcə və sadəcə sizdəki bu üç şeyi görə bilən insana güvənməlisiniz ; Gülüşünüzün ardındakı kədəri. Qəzəbinizin ardındakı sevgini. Səssizliyinizin ardındakı səbəbi... Luna-90\n# 25 Hec zaman Hiss etmediyim Hissi , Hiss etdiyimde,Hiss etdimki, bu Hissi mene Hiss etdiren SeNSeN!¡ aLoNe AnGeL\n# 24 Nə gözəl söyləmiş Hz.Əli-"İnsanları tanıyan yalnızlaşır" Catwoman666\n# 23 ⚔Viking⚔ Sucan\n# 21 Qadının ən böyük vəzifəsi analıqdır :50: ALESSANDRA\n# 19 Ne mutlu TÜRK'üm diyene!... snok\n# 18 Her zaman dua edek ki,Allah bizi esitsin. NeL\n# 16 ๓๓๓☜ Ruhumuz QARABAGLIDIR ☞๓๓๓ Aydan Habili\n# 13 Əsl "DOST" göydəki ulduzlar kimidir, qaranlıq çöküncə ilk onlar görünər... KRALİCEM\n# 12 Çox çetindir üreyin yanarken "qismet" deyib susmaq... rəmsə\nHalal olsun vallah,mən bunların şəklini birinci dəfədi gördüm.Bəziləri kimi hamilə vaxtı,uşaq olan kimi,hər getdiyi istirahət yerlərində şəkillərini çəkməklə gündəmə gəlməyə çalışmırlar.Qızlarının olduğunu da indi eşitdim.Allah saxlasın.\nKamilə ni bəynirəm yaraşırlar xoşbəxd olsunlar.\nYaraşırlar, Allah xoşbəxt etsin )\n# 8 Şüşə kimi olacaqsan həyatda səni qıranı kəsəcəksən gunka2000\n# 7 Payiz behane idi belkede yarpaq agacdan bezmisdi aliceWOnDer\nHec yarasmilar. Yenede allah xosbext elesin.\nEri cox yaslidir. O qederde beyenmirem bu xanimi\nyarasiqli cutlukdu Allah xosbext etsin\nKamileni cox beyeniremAllah xowbext elesinKamileni cox beyeniremAllah xowbext elesin\n24 iyun 2015 14:15\n# 3 Rebbinin adini zikr et ve ozunu tamamile Ona hesr et guncicek


Ey Nikol, aç qapını, gələk səni öldürək! - İki sahil\n09 may 2021 02:36 Bütün xəbərlər Haqqımızda Əlaqə\nEy Nikol, aç qapını, gələk səni öldürək!\n02 aprel 2021 21:37\nDüşmən ölkəni cənginə almış siyasi, iqtisadi və hərbi böhrandan sui-istifadə etməyə çalışan bir dəstə hakimiyyət hərisi baş nazir Nikol Paşinyanı parlament seçkisi keçirilməsinə məcbur etdi. Onlardan biri, Ermənistanın keçmiş Prezidenti Robert Koçaryan iyunun 20-də baş tutacaq parlament seçkilərinə fəal surətdə hazırlaşır. Bu barədə Ermənistanda nəşr olunan “Hraparak” qəzeti məlumat yayıb.\nNəşrin yazdığına görə, Koçaryan seçkilərə tək qatılmayacaq. O, özünün tərəfdarı olan nüfuzlu şəxslərin də daxil olduğu böyük seçki siyahısı hazırlamağa başlayıb. Mənbə ikinci prezidentin baş nazir Nikol Paşinyanın qarşısına mümkün qədər güclü siyahı ilə çıxmağı hədəflədiyini qeyd edib. Nəşr bildirib ki, Koçaryanın siyahısında “VivaCell-MTS” mobil operatorunun baş direktoru Ralf Yirikyanın, Milli Təhlükəsizlik Xidmətinin keçmiş rəhbərlərindən biri, sabiq müdafiə naziri Seyran Ohanyanın, sabiq Baş Qərargah rəisi, general Yuri Xaçaturovun və baş nazirin sabiq müavini Armen Gevorqyanın və digər vəzifəli şəxslərin adları var.\nQəzet Koçaryanın keçmiş baş nazir Karen Karapetyanla da danışıqlar apardığını bildirib: “Karapetyanın ona hər cür dəstək verəcəyi, ancaq seçki siyahısında yer almaq istəmədiyi iddia edilir”.\n“Hraparak” yazır ki, iş adamı Artak Tovmasyanın da Koçaryanın komandasına qatılması istisna deyil. Eyni zamanda, keçmiş ədliyyə naziri Arpina Ovanesyanın da ikinci prezidentin siyahısına daxil ediləcəyi, komandasında üçüncü şəxs olacağı qeyd edilib.\nKoçaryanın bu cür hazırlığından belə nəticə çıxarmaq olar ki, eks-prezident baş naziri seçkinin ilk raundunda “nokauta salmağı” planlaşdırır. Hazırlıqdan açıq görünür ki, “at ilxısı, köpək sürüsü” yığan Robert az qala itini də, pişiyini də Nikolun üstünə qısqırdır. Lətifəsi uzaq olsun, bu vəziyyət bizim “O olmasın, bu olsun” filmimizdə Məşədi İbadın Sərvəri hədələdiyi səhnəni xatırlatdı. Robertin planları açıq-aşkar onu deyir ki, ey Nikol, aç qapını, gələk səni öldürək!\nAmma Paşinyan da “qabağından yeyən deyil”, Robertin namərdliyini əvvəlcədən bildiyi üçün onu uzun müddət həbsxanada saxladı. Hətta cürət edib Rusiya prezidenti Vladimir Putinin Koçaryanı həbsdən azad etməsi barədəki xahişini də qulaqardına vurdu. Üstəlik Putinin Koçaryanla görüşünə imkan vermədi. O da məlumdur ki, əlaltdan öz hazırlığını görən Paşinyan rəqibləri və daha doğrusu, düşmənləri üçün “bərk qozdur”, onu sındırmaq asan olmayacaq.\nXatırladaq ki, Paşinyan hakimiyyətə gələn gündən təsir və təzyiqlərə məruz qalıb. Təkcə tarixin zibilliyinə atılmış “Qarabağ klanı”nın ona olan hücumlarını və sui-qəsdi xatırlasaq tam təsəvvür yaranar. Lakin Nikol əfsanəvi ölməz Kaşşey kimi indiyədək bütün ölümcül zərbələrdən sağ qurtarıb. Görək iyunda necə olacaq?


Əli Əliyev AMİP-də bir sıra postlara yeni şəxslərin təqdimatını verəcək\nSiyasət 12 Dekabr 2005 17:00 (UTC+04:00)\nAzərbaycan Milli İstiqlal Partiyasının (AMİP) sədri Əli Əliyev partiyanın baş katibi və digər postlarına yeni şəxslərin təqdimatını verəcək. Trend in məlumatına görə, bu barədə dekabrın 12-də mətbuat konfransı keçirən Əli Əliyev açıqlama verib.\nQeyd edək ki, AMİP-in baş katibi vəzifəsində təmsil olunmuş Arzuxan Əlizadə Mərkəzi Seçki Komissiyasının (MSK) üzvüdür və 6 noyabr parlament seçkilərinin nəticələrinin Konstitusiya Məhkəməsinə göndərilməsinin lehinə çıxıb, bu barədə müvafiq protokola imza atıb.\nƏli Əliyev bildirib ki, Arzuxan Əlizadə bununla dövləti cinayətdə iştirak edib, seçki saxtakarlığına imza atıb. Ə.Əliyevin sözlərinə görə, MSK üzvünün bu addımı AMİP-in seçkilərlə bağlı mövqeyinə ziddir. Buna görə də AMİP sədri onu baş katib postundan uzaqlaşdırmaq niyyətindədir. Lakin partiyanın Siyasi Şurasının 18 nəfər üzvündən 14-ü Əli Əliyevin bu mövqeyinin əleyhinə çıxıb. "Partiyanın Siyasi Şurasında bu məsələ müzakirə olunub, Şura üzvləri təklif edib ki, Arzuxan Əlizadənin hərəkətinin araşdırılması üçün komissiya yaradılsın. Mən isə bundan imtina etmişəm. AMİP-in 23 rayon təşkilatı artıq Arzuxan Əlizadənin əməllərini pisləyən bəyanatı imzalayıb", - deyə Ə.Əliyev bildirib.\nƏli Əliyev onu da qeyd edib ki, partiya daxilində digər bir narazılıq onun "Azadlıq" bloku ilə yaxın münasibətlər qurması ilə bağlıdır. AMİP sədri seçki saxtakarlığına qarşı mübarizədə bundan sonra da "Azadlıq" bloku ilə birgə olacağını vurğulayıb. Onun sözlərinə görə, belə məsələlərlə əlaqədar partiya daxilində narazılıqların yaranmasında maraqlı olan qüvvələr var: "Lakin belə vəziyyət heç bir halda partiyanı parçalaya bilməz. AMİP belə sınaqlardan çıxmış təcrübəli bir partiyadır", - deyə Əli Əliyev vurğulayıb.\nƏ.Əliyev bu həftə AMİP lideri Etibar Məmmədovla görüşüb onunla birgə vəziyyəti müzakirəyə edəcəyini də deyib. O əlavə edib ki, sədr kimi partiyanın baş katibi postuna və digər vəzifələrə təqdimatlar verəcək. "Əgər Siyasi Şura bu təqdimatları təsdiqləməkdən imtina etsə, onda Əli Əliyev özünün sədrlik səlahiyyətlərindən istifadə edəcək", - deyə o vurğulayıb.


Silikon tüpürcək cibi xammal kimi qida silikonundan hazırlanır və əsasən körpələr yemək yeyərkən paltarlarını çirkləndirməmək üçün istifadə olunur. Lu Lu təhlükəsizlik, rahatlıq, sanitariya və asan təmizlənmənin üstünlüklərinə malikdir. Yaşlılar və xəstələr tərəfindən də istifadə edilə bilər. Məhsul təhlükəsizlik və sağlamlığın üstünlüklərinə malikdir, buna görə dəriyə sığa bilər və inamla istifadə edə bilərsiniz.\nMəhsulun adı: Silikon tüpürcək cibidir\nMəhsul takma adı: silikon bib\nMəhsul forması: bib\nMəhsul istifadəsi: körpələr yeyir və istifadə edir\nMəhsul xüsusiyyətləri: parlaq rənglər, yumşaq toxuma, təhlükəsizlik, sağlamlıq və ətraf mühitin qorunması\nMəhsulun təqdimatı: Silikon tüpürcək cibi xammal kimi qida silikonundan hazırlanır və əsasən körpələr yemək yeyərkən paltarlarını çirkləndirməmək üçün istifadə olunur. Lu Lu təhlükəsizlik, rahatlıq, sanitariya və asan təmizlənmənin üstünlüklərinə malikdir. Yaşlılar və xəstələr tərəfindən də istifadə edilə bilər. Məhsul təhlükəsizlik və sağlamlığın üstünlüklərinə malikdir, buna görə dəriyə sığa bilər və inamla istifadə edə bilərsiniz.


UNEC-də tələbələr BMT modelində müxtəlif ölkələri təmsil ediblər (FOTO)\n28 Noyabr 2015 16:27 (UTC+04:00)\nNoyabrın 28-də Azərbaycan Dövlət İqtisad Universitetində (UNEC) Birləşmiş Millətlər Təşkilatının (BMT) modelinin "ECOSOC" şurasının formatında konfrans keçirilib.\nKonfransın məqsədi Azərbaycanda diplomatiya və Beynəlxalq Əlaqələr sahəsində təhsil alan tələbələri BMT-nin iş prinsipləri ilə yaxından tanış etmək və gələcəyin diplomatlarının hazırlanmasına töhvə verməkdir. Tələbələr öncədən verilmiş mövzu üzrə araşdırma aparmış və təyin olunduqları ölkələrin iqtisadiyyatını, tarixini və siyasi münasibətlərini öyəniblər.\nTrend-in məlumatına görə, Azərbaycan Gənclər və İdman Nazirliyinin və Azərbaycan Dövlət İqtisad Universitetinin birgə dəstəyi və "UNEC Model UN" klubunun təşkilatçılığı ilə keçirilən tədbirdə Azərbaycanın 7 ali təhsil ocağından 50-ə yaxın yerli və əcnəbi tələbə iştirak edib. BMT-nin "Dayanıqlı İnkişaf Məqsədləri" proqramının qəbul olunmasına həsr edilən konfransda "Təbii resursların dayanıqlı istifadəsi" mövzusunda müzakirə aparılıb.\nRəsmi açılışda Azərbaycan təhsil nazirinin müavini Firuddin Qurbanov, gənclər və idman nazirinin müavini İntiqam Babayev, Əmək və Əhalinin Sosial Müdafiəsi Nazirliyi yanında Dövlət Məşğulluq Xidmətinin rəisi Anar Bədəlbəyli, BMT-nin İnkişaf Proqramı Strateji Əməkdaşlıq üzrə müşaviri Məzahir Əfəndiyev, Azərbaycan Dövlət İqtisad Universitetinin rektoru professor Ədalət Muradov çıxış ediblər. Qonaqlar məruzələrində keçirilən tədbirin əhəmiyyətindən, gənclərə verdiyi töhvədən danışıblar. Bildirilib ki, bu cür konfranslar tələbələrin dünyagörüşünü artırmağa, elmi debatlara olan marağı yüksəltməyə müsbət təsir edəcək.\nDaha sonra öz işinə başlayan simulyasiya konfransında ölkə "deleqasiyaları" öz çıxışlarını edib. Tələbələr ölkələr üzrə təbii resursların səmərəli istifadəsindəki təkliflərini səsləndiriblər. Neft ixrac edən ölkələri təmsil edən tələbələr təbii resurlardan istifadənin qlobal proqramının hazırlanmasını təklif edib. Qlobal enerji təminatı və təhlükəsizlik siyasətinin formalaşdırılması üçün müəyyən "yol xəritəsi" müəyyənləşdirilib.\nKonfransın formatına uyğun olaraq mövzu ətrafında iştirakçılar diskussiya xarakterli debatlar aparıblar. "Təbii resursların dayanıqlı istifadəsi" mövzusunun yekunu olaraq iştirakçılar tərəfindən qətnamə qəbul edilib.


Köçkün rayonlarında Təhsil şöbələri məktəbləri bataqlığa aparır\nAna Səhifə - TƏHSİL - Köçkün rayonlarında Təhsil şöbələri məktəbləri bataqlığa aparır\nAzərbaycanın işğal olunmuş rayonlarının təhsil müəsisələrində vəziyyət heç də ürəkaçan deyil. Kimi həmin məktəblərə alver, kimi isə adını yazdırıb hazırlığa getmək üçün bir vasitə kimi baxır. Bunun da bir çox səbəbləri var. Səbəblərdən biri də odur ki, həmin rayonların Təhsil şöbələrinin müdirləri ya nöqsanları görməzlikdən gəlir, ya da buna özləri şərait yaradırlar. Təbii ki, öz maraqlarını təmin etmək üçün... Nəticədə də sözügedən məktəblərdə təhsil bataqlığa yuvarlanıb..\nMəsələ ilə bağlı təhsil üzrə ekspert Etibar Əliyev Modern.az-a danışıb.\nEtibar Əliyev “qaçqın məktəbləri”ndəki problemlərin heç də yerli məktəblərdəki problemlərlə eyni olmadığını qeyd edib.\n“Həmçinin digər bölgələrdəki məktəblərlə də eyni problemlərləri yaşamırlar. Biz tez-tez eşidirik ki, “qaçqın məktəbləri”ndə uşaqlarını oxutmaq istəyən və qeydiyyata almaq istəyən şəxslərin sayı artıb. O adamlar qarşıya məqsəd qoyurlar ki, həmin məktəblərdə uşaqlarının adı yazılacaq və onlar dərsə getməyəcəklər. Böyük rayonların işğalından sonra məktəblərin kiçik rayonlara köçürülməsi də bir problem yaratdı. Burada şagird sıxlığından tutmuş, məktəblərin maddi-texniki bazasına qədər çoxsaylı problemlər ortaya çıxdı. Bu faktor indi də özünü göstərir. Sovet dövründə məktəblərin eyniləşdirilməsi üçün işlər görülürdü. Müstəqillik əldə olunandan sonra da bu proses davam etdi. Ancaq işğaldan sonra həmin məktəblərin məkanı bir az daraldı. Bunun nəticəsində də şagird uğurları və nəticələri aşağı eyndi”.\nEkspert bildirib ki, işğal altında olan rayonların Təhsil şöbələrinin müdirlərində idarəçilik bacarığının olmaması ondan irəli gəlir ki, kadrların çoxu dəyişilməyib. Onun sözlərinə görə, bəzi hallarda köçkün rayonların Təhsil şöbəsinə elə adamlar müdir gətiriliblər ki, onları yaxından-uzaqdan təhsillə heç nə bağlamır.\n“Bir sıra Təhsil şöbələrinin əvvəlki müdirləri, məktəblərin köhnə direktorları olduğu kimi hələ də vəzifədə qalırlar. Ona görə də problemlər qabarmaqdadır.\nBu məktəblərdə təhsil alan şagirdlərin daha çox dərsdən yayınma hallar var. Çox təəssüflər olsun ki, buna Təhsil şöbələrinin müdirləri şərait yaradırlar. Hesab edirəm ki, “qaçqın məktəbləri”nə daha peşəkar təhsil işçiləri cəlb olunmalıdır. Həm vətənpərvərlik baxımından, həm təhsil, həm də vətəndaş yetişdirilməsi baxımından bu məktəblər digər məktəblərdən geri qalmamalıdır. Mən “qaçqın məktəbləri”nə diqqətin artırılmasını vacib hesab edirəm”.


kriptovalyuta oğurluğu - Sözaltı Sözlük\n1. Hackerlər Poly Network adlı kriptoplatformanı hack edərək ümumilikdə 600 milyon dəyərində kriptovalyuta oğurlayıblar. Bu, kriptovalyuta tarixinin ən böyük vəsait oğurluğu adını əldə edib. Qeyd etmək lazımdır ki, sözügedən kriptoplatforma bir neçə növ blokchain-in işini kombinasiya etməyə imkan verir və o, istifadəçilər arasında çox məşhurdur. Poly Network baş vermiş hadisəni artıq öz Twitter heabında təsdiqləyib və kriptovalyutaları oğurlamış hackerlər üçün açıq məktub paylaşıb. Məlumata əsasən hackerlər tərəfindən oğurlanmış kriptovalyutalar arasında bitcoin, ethereum və Polygon şəbəkəsinin tokenləri olub. Kriptoplatformanın təmsilçiləri sözügedən məktubda hackerləri öz planlarından vaz keçməyə və platforma ilə əlaqə yaratmağa çağırıblar. Hackerlər vəsaitləri oğurlayandan sonra onları müxtəlif kriptovalyuta portmanatlarına göndəriblər.\n11.08.2021 15:36, Zəncirlənmiş prometeyy


26 yaşlı Konstitusiyamız!\nAna səhifə / Siyasət / 26 yaşlı Konstitusiyamız!\nKonstitusiyamıza əlavə və dəyişikliklər edilməlidirmi?\nKonstitusiya ölkəmizdə hakimiyyət bölgüsünü təmin etməklə yanaşı, siyasi partiyalar başda olmaqla, subyektlərin fəaliyyətinə hüquqi zəmində əlverişli şərait yaradıb\nMüstəqil Azərbaycan Respublikasının Konstitusiyasının qəbulundan 26 il ötür. 1995-ci ildə qəbul olunmuş Konstitusiya müstəqil Azərbaycanın ilk, ümumilikdə isə ölkəmizin tarixində dördüncü Konstitusiyasıdır. Azərbaycanın Konstitusiya quruluşunun tarixi SSRİ dövrünə təsadüf edir. Azərbaycanın ilk Konstitusiyası 1921-ci il mayın 19-da, SSRİ Konstitusiyasına uyğunlaşdırılmış yeni redaksiyası isə 1925-ci il martın 14-də qəbul olunmuşdu. 1978-ci il aprelin 21-də qəbul edilmiş son Konstitusiya da, əvvəlki konstitusiyalar kimi, SSRİ Konstitusiyasına uyğunlaşdırılmışdı.\n1995-ci il noyabr ayının 12-də ilk Milli Konstitusiyamızın qəbulu müstəqillik tariximizin ən mühüm hadisələrindən biri olmaqla yanaşı, Ulu Öndər Heydər Əliyevin Azərbaycan dövlətçiliyi qarşısındakı böyük xidmətlərindən biridir. 5 bölmə, 12 fəsil, 158 maddədən ibarət Konstitusiyada insan hüquq və azadlıqlarına geniş yer verilməsi (Konstitusiyanın 48 maddəsi, yəni üçdə biri insan və vətəndaş hüquq və azadlıqlarına həsr edilmişdi) ölkəmizin demokratiya ideallarına sadiqliyinin göstəricisidir.\nMilli Məclisin Hüquq siyasəti və dövlət quruculuğu komitəsinin üzvü, millət vəkili Vüqar İskəndərovun fikrincə, 26 il öncə qəbul olunmuş müstəqil Azərbaycanın ilk Əsas Qanunu, eyni zamanda milli inkişafın dərin siyasi-hüquqi əsaslarını formalaşdırdı. İlk milli Konstitusiyamızın Azərbaycanın hüquqi, demokratik dövlət kimi formalaşmasındakı rolunu yüksək qiymətləndirən millət vəkili vurğulayıb ki, Konstitusiya ölkəmizdə hakimiyyət bölgüsünü təmin etməklə yanaşı, siyasi partiyalar başda olmaqla, subyektlərin fəaliyyətinə hüquqi zəmində əlverişli şərait yaradıb. Bütün bunların fonunda isə həyata keçirilən islahatların davamlılığını təmin etmək mümkün oldu: “Sonrakı illərdə Konstitusiyaya edilən əlavə və dəyişikliklər müasir çağırışları və yenilikləri özündə əks etdirməkdədir. Azərbaycan dövləti bu gün qlobal dünyanın mühüm siyasi aktorlarından birinə çevrilib. 24 avqust 2002-ci il, 18 mart 2009-cu il, 26 sentyabr 2016-cı ildə keçirilən ümumxalq səsverməsi - referendumlar da bu prosesə xüsusi töhfələr bəxş edib. Bu dəyişikliklər qanunvericilik bazasının zənginləşməsi, insan və vətəndaş hüquq və azadlıqlarının əhatə dairəsinin genişlənməsi, sosial-siyasi təsisatların fəaliyyət mexanizminin səmərəlilik səviyyəsinin artırılması istiqamətlərində müstəsna əhəmiyyət kəsb edib”.\nMillət vəkili bildirib ki, Azərbaycan dövləti hər zaman yeniliklərə və islahatlara açıqdır. Qarşıdakı dövrdə də Konstitusiyaya milli maraqların təmin edilməsi baxımından dövlətin inkişafına xidmət göstərən əlavələrin və dəyişikliklərin edilməsi zərurətinin meydana çıxması istisna edilmir. Onun fikrincə, bu dəyişikliklər ölkəmizin gələcək inkişafı, dövlətimizin daha da gücləndirilməsi, siyasi sistemin təkmilləşdirilməsi, əhalinin rifah halının daha da yüksəldilməsi üçün mühüm əhəmiyyət kəsb edə bilər.\nPartiyalaşma institutunun yenidən dirçəlməsi baxımından proporsional seçki sisteminin bərpasına ehtiyac var\nAzərbaycan Milli İstiqlal Partiyasının sədri Arzuxan Əlizadə də 1995-ci ildə qəbul olunmuş ilk milli Konstitusiyamızın mükəmməl hazırlandığını diqqətə çatdırıb. Onun sözlərinə görə, ötən müddət ərzində keçirilən referendumlarla Konstitusiyaya bir sıra zəruri əlavə və dəyişikliklər edilib. A.Əlizadə bəzi dəyişikliklərin birmənalı qarşılanmadığı fikrindədir: “Xüsusilə, 2002-ci ildəki Konstitusiya dəyişikliklərindən sonra Azərbaycanda proporsional seçki sisteminin ləğv edilməsi, parlamentin formalaşdırılmasında yalnız mojaritar seçki sistemindən istifadə ilə bağlı qərar fikrimcə, o qədər doğru qərar deyil. Azərbaycanda partiyalaşma institutunun yenidən dirçəlməsi, siyasi partiyaların ölkənin siyasi həyatında daha yaxından iştirakının təmin edilməsi baxımından proporsional seçki sisteminin bərpasına ehtiyac var. Bu barədə cəmiyyətdə də bir sıra fikirlər səsləndirilir. Biz də AMİP olaraq bununla bağlı təkliflərimizi vermişik, səsləndirmişik. Hesab edirəm ki, ölkədə yenidən referendum həyata keçirməklə yeni dövrün çağırışlarını özündə əks etdirən bir sıra düzəlişlərin edilməsinə ehtiyac var. Ümumilikdə isə, Azərbaycan Konstitusiyası kifayət qədər mükəmməldir və bu sənədin dövlət müstəqilliyimizi tam olaraq əhatə etməsinə şübhə yoxdur. İnsan hüquq və azadlıqlarının qorunması ilə bağlı bütün müddəalar Konstitusiyada öz əksini tapıb”.\n“Siyasi partiyalar haqqında” Qanun Konstitusiya normalarına əsaslanmalıdır\nAzərbaycan Demokrat Partiyasının sədri Sərdar Cəlaloğlu da Konstitusiyanın varlığını böyük nailiyyət adlandırıb və bunu ölkənin müstəqilliyinin göstəricisi sayıb. Onun fikrincə, Konstitusiyanın mövcudluğu dövlətin mövcudluğundan xəbər verir və bu alqışlanmalıdır: “Təbii ki, zaman dəyişdikcə, dövr yeniləndikcə müəyyən əlavələrə, dəyişikliklərə ehtiyac duyulur. Xüsusən də, Azərbaycan Konstitusiyasında siyasi partiyalarla bağlı əlavələr edilməlidir. Siyasi partiyaların fəaliyyətinin konstitusion əsası olmalıdır. Bizim bütün qanunlar kimi “Siyasi partiyalar haqqında” Qanun da Konstitusiya normalarına əsaslanmalıdır. Amma təəssüf ki, bu, belə deyil. Konstitusiyamızda siyasi partiya ifadəsi belə yer almayıb. Digər tərəfdən, Azərbaycanda qanunların hüquqi gücünü artırmaq lazımdır. Məsələn, konstitusion hüquqların pozulması ilə bağlı hüquqi məsuliyyət nəzərdə tutulsa da, bu konkretləşdirilməyib və bu günə qədər konstitusion hüquqların pozulması ilə bağlı bir nəfər belə məsuliyyətə cəlb olunmayıb. Bu da onu göstərir ki, Azərbaycan Konstitusiyasının reqlamentasiyası düzgün müəyyənləşdirilməyib. Konstitusiyanın maddəsinin pozulması ilə bağlı hüquqi məsuliyyət konkretləşdirilməlidir. Bu halda konstitusion hüququ pozanlar da cinayət məsuliyyəti daşıyacaqlar”.\nADP sədri də proporsional seçki sisteminin bərpasını vacib hesab edib və bildirib ki, bu seçki sistemi ölkədə çoxpartiyalılığı göstərən əsas əlamətlərdəndir. “Azərbaycanda siyasi partiyalar seçkilərdə fəal iştirak etməlidir. Deputatlara bəzən “millət vəkili” deyilir, amma onları bütövlükdə millət deyil, bir dairənin seçiciləri seçib. Və deputat da həmin dairənin seçicilərinin maraqlarını qoruyur. Millətin parlamentin formalaşmasında tam iştirakını təmin etmək üçün proporsional seçki sistemi bərpa edilməldir”, - deyə S.Cəlaloğlu əlavə edib.


Bakıda qəbiristanlıqlardan biri dəfn üçün qapadıldı - Azinforum.az İnformasiya Portalı\nAna səhifə / Media / Bakıda qəbiristanlıqlardan biri dəfn üçün qapadıldı\nBakıda qəbiristanlıqlardan biri dəfn üçün qapadıldı\nXətai rayonundakı Zığ Zeytunluq Sovxozunun ərazisində yerləşən qəbiristanlıq qapadılıb, ərazidə dəfn edilməsinə icazə verilmir. Bunu virtualaz.org saytına yaxınlıqda yaşayan sakinlər deyiblər.\nZeytun ağacları ilə əhatələnmiş qəbiristanlıqda 200-dən çox məzar var. Amma qəbiristanlıq baxımsız qaldığından ətraf zibil tullantıları ilə əhatələnib. “Digər qəbiristanlıqlardan fərqli olaraq, buranın rəsmi işçiləri yoxdur, zibil tullantıları, məzarın üzərindəki ot-alaq ziyarətə gələnlər tərəfindən yandırılır”, – məzarlığı ziyarətə gələnlər söyləyiblər.\nBir müddət əvvəl zeytunçuluğun inkişafı məqsədilə qəbiristanlığın köçürülməsi məsələsi gündəmə gəlib. “Dedilər ki, məzarları Hövsan və ya Zığ kəndi ərazisinə köçürəcəklər. Ərazidə zeytun ağaclarının sayının artırılması, yaxınlıqda park salınması təklif olunurdu. Amma sonradan köçürülmə olmadı. İndi də məzarlığın hasarlanacağı söylənilir”, – yaxınlıqda yaşayan Elnur İslamov deyir.\nZiyarətə gələnlər isə mərmər güldanların, dəmir hasarların, məzar üstünə qoyulan güllərin oğurlanmasından şikayətçidirlər. “Qəbiristanlığa nəzarət yoxdur, məzarların üstündə su şüşəsindən tutmuş, yemək qalıqlarınadək nə istəsən var. Pul verib məzarın üstünü təmizlətmək mümkündür. Amma oğurluğun qarşısını almaq olmur”, -qardaşının məzarını ziyarət edən Nəsib adlı şəxs deyir. Onun sözlərinə görə, bir saat əvvəl gül gətirib, molla ilə danışıb qayıdanda güllərin oğurlandığını görüb. “Burda ilan çox olduğundan yay aylarında gəlmək olmur. Payız-qışda isə qəbirstanlığın bir hissəsi su altında qalır. Ərazinin nəzarətsiz qalması hörmətsizlikdir”.\nZeytunluq sovxozunun əməkdaşları da qəbiristanlığın dəfn üçün qapadıldığını deyiblər. Onların sözlərinə görə, ərazinin abadlaşdırılması nəzərdə tutulub, lakin qəbiristanlığın taleyindən xəbərsizdilər.\nÖncəki Keçmiş deputatdan etirazçı idmançılara sərt sözlər\nNövbəti Lənkəranda icra hakimiyyətinin nümayəndəsi bıçaqlandı\nDöyüş zonasından uzaqda yerləşən Bərdə bazarına kasetli bombalarla hücum edilmişdi. Bu, dəhşət idi, bomba heç …


Azərbaycanda yeni federasiyanın təqdimat mərasimi keçirilib | Report.az\nAzərbaycanda yeni federasiyanın təqdimat mərasimi keçirilib\nAzərbaycanda yeni federasiyanın təqdimat mərasimi keçirilib Qurumun prezidenti deputat Sevinc Hüseynovadır\n1 Mart , 2018 12:09\nBakı. 1 mart. REPORT.AZ/ Bu gün Milli Olimpiya Komitəsində (MOK) Azərbaycan Məktəb İdmanları Federasiyasının (AMİF) təqdimat mərasimi keçirilib.\n"Report" xəbər verir ki, tədbirdə gənclər və idman naziri Azad Rəhimov, MOK-un vitse-prezidenti Çingiz Hüseynzadə, AMİF-in prezidenti, millət vəkili Sevinc Hüseynova, təhsil nazirinin müavini Firudin Qurbanov, millət vəkili Fuad Muradov və digər şəxslər iştirak ediblər.\nS.Hüseynova bildirilib ki, Beynəlxalq Məktəb İdmanları Federasiyası (İSF) beynəlxalq rəhbər orqandır və 1972-ci ildə Avropanın 21 ölkəsinin imzası ilə təsis edilib. O, təşkilatın əsas məqsədinin məktəblərdə yeniyetmələr arasında idmanın və sağlam həyat tərzinin aşılanması üçün beynəlxalq yarışların təşkilindən ibarət olduğunu söyləyib.\nDaha sonra AMİF haqqında məlumatları özündə əks etdirən videoçarx nümayiş etdirilib.\nS.Hüseynova deyib ki, İSF-ə 43 idman növü daxildir. Azərbaycan məktəblərində isə 10-dan çox idman növü tədris olunur.\nA.Rəhimov çıxışı zamanı AMİF-ə uğurlar arzulayıb və yeni yaradılan qurumun görəcəyi işlərin böyük əhəmiyyət daşıyacağını vurğulayıb: "Azərbaycanda hazırda 83 federasiya fəaliyyət göstərir. AMİF 84-cüsü olacaq. Federasiyanın adı Azərbaycan Məktəb İdman Federasiyası olsa, daha yaxşı olar. Lakin bu, bir o qədər də önəmli deyil. Əsas olan federasiyanın görəcəyi işlərdir. İdmançılarımız məktəbdən formalaşır. Buna önəm verməliyik. Dünyada məktəbililər arasında bir sıra beynəlxalq yarışlar təşkil olunur. Bu federasiyanın gələcəkdə müxtəlif idman növləri üzrə qolları da ola bilər. Biz AMİF-ə kömək etməliyik. Həmçinin Təhsil Nazirliyi, müxtəlif cəmiyyətlər öz dəstəklərini verməlidirlər".\nÇ.Hüseynzadə təqdimatın əlamətdar hadisə olduğunu qeyd edib: "Bu sahə bizi narahat etməyə bilməz. Bütün idmançılar məktəbdən keçməlidir. Biz məktəblilərə qarşı bir addım atsaq, onlar bir neçə addım atacaqlar. Çünki məktəblilər arasında böyük həvəs var. AMİF bu işin beynəlxalq səviyyədə təşkilində yardımçı olacaq. Tövsiyyəm budur ki, siz öz iş planlarınızı yerli federasiyala təqdim edəsiniz. Həmçinin İSF ilə sıx əməkdaşlıq etmək lazımdır. MOK yeni quruma öz dəstəyini göstərməyə hazırdır".\nF.Qurbanov isə ölkədə idmanın inkişafından, dövlətin gənclər siyasətindən söz açıb, AMİF-in fəaliyyətinin bu istiqamətdə öz dəstəyini verəcəyini vurğulayıb. O, Təhsil Nazirliyinin Gənclər və İdman Nazirliyi ilə birgə bir sıra tədbirlər həyata keçirdiyini də əlavə edib.\nF.Muradov da AMİF-in yaradılmasının önəmli bir addım olduğunu deyib: "Əsas məsələ kütləviliyi təmin etməkdir. Təəssüf ki, bəzi federasiyaların adları yaxşı görünsə də, işlərində nöqsanlar var. İdmanda kütləvilik olmalıdır. Bu sahədə önəmli işlər görülüb. Səyləri daha da artırmaq lazımdır".\nQeyd edək ki, İSF-də 5 qitədən 90 üzv ölkə var. Təşkilat eyni zamanda, "Sport Accord"un üzvüdür və Beynəlxalq Olimpiya Komitəsi tərəfindən tanınır. Təşkilatın mərkəzi ofisi Belçikanın Antverpen şəhərində yerləşir.\nAMİF 2017-ci ildə təsis olunub və Ədliyyə Nazirliyində qeydiyyatdan keçib. Azərbaycan bu il baş tutacaq Gimnaziya Oyunlarına beynəlxalq federasiyanın üzvü kimi qatılacaq.\n24 İyul , 2021 17:47\n24 İyul , 2021 17:03\nFotoTokio-2020: Boksçularımızdan biri uddu, ikisi uduzdu - YENİLƏNİB - 2\n24 İyul , 2021 15:57\nTokio-2020: Üzgüçülərimiz mübarizəni dayandırdı - YENİLƏNİB\n24 İyul , 2021 14:45\n24 İyul , 2021 14:00\nEkvador tarixi ərzində ikinci olimpiya qızılını qazanıb\n24 İyul , 2021 13:13\nƏlcəzairli cüdoçu israilli rəqibinə görə olimpiadadan imtina etdi\n24 İyul , 2021 12:22


DOST mərkəzlərində xidmət yüksək səviyyədədir – QHT sədri\n22.05.2020 22:36 735\nAzərbaycan inkişaf və islahatı bütün sahələrdə davam etdirir. Ölkənin ən mühüm sahələrindən olan sosial sahədə isə köklü dəyişikliklər və yeniliklər davam edir. Bu fikirləri açıqlamasında QHT sədri Zülfiyyə Nuriyeva bildirib.\nZ.Nuriyeva qeyd edib ki, Azərbaycanın birinci xanımı, birinci vitse-prezidenti Mehriban xanım Əliyevanın islahatlara dəstək verən mühüm ideyası DOST layihəsidir. Bu mərkəzlər ölkəmizin sosial idarəetmə sistemində mühüm yer tutacaq.\nÖlkəmizdə aparılan islahatlar çərçivəsində reallaşdırılan tədbirlərin əsas ana xətti vətəndaşlara göstərilən sosial xidmətlərin innovativ yanaşmalara əsaslanan modern, çevik və optimal mexanizmlər üzərində qurulması təşkil edir. Bu xidmətlərdə sosial ədalət, şəffaflıq, ünvanlılıq, əlçatanlıq və bərabərlik prinsiplərinin təmin edilməsi əsas prinsiplərdəndir – deyə Zülfiyyə Nuriyeva qeyd edib.\nQHT sədri bildirib ki, bu gün DOST mərkəzlərində vətəndaş məmnunluğunun yüksək olması onu göstərir ki, bu xidmət sosial sahədə işlək mexanizm olaraq daha da inkişaf edəcək.


Kapitalizm dünyasında feminizmi yenidən yazanlar | FEMİSKOP\nKapitalizm dünyasında feminizmi yenidən yazanlar\nBy: Ilahə Abaslı\n“99% Üçün Feminizim: Manifest”-i liberal feminizmin gender ayrı-seçkiliyinə səbəb olan oturuşmuş bərabərsizlik sistemini həll edə bilmədiyini iddia edir. Bəs növbədə nə var?\nThe Nation jurnalının Noyabr buraxılışında yazıçı Mari Uyehara Facebookun icraçı direktoru Şeril Sandberqin kitabının “səhvən yaxşılığa yozulduğunu” iddia edir. Bu yeni kitaba əsasən fasadı dağılan yalnız Sandberq deyil. “99% Üçün Feminizim: Manifest”-inin müəllifləri Cinzia Arruzza, Tithi Bhattacharya və Nancy Fraser iddia edir ki, karyerist və individualist yanaşmayla qadınların kişilərlə bərabərliyini təşviq edən liberal feminizm zəifləyib. Bu üç müəllif qadın Hillari Klintonun 2016-cı ildəki məğlubiyyətini “oyanış” zəngi kimi qiymətləndirir və bu oyanış liberal feminizmin qadınlara ötürdüyü mesajlardaki boşluqlara diqqət çəkir. Bu mesajlara əsasən 1% gəlirdə olan qadınların karyera irəliləyişinin bütün qadınlar üçün faydalı olduğu, feminizmin son hədəfinin əsasını “səlahiyyət verməyin” təşkil etdiyini və bir qrup olaraq qadınların vəziyyətini yaxşılaşdırır. Halbuki Arruzza, Bhattacharya və Fraserə görə bərabərsizlik və gender əsaslı ayrı seçkiliyin artmasının səbəbi kapitalizmdir.\n“Sandberq və onun tərəfdarları feminizmi kapitalizmin cariyəsi kimi görür” deyərək müəlliflər davam edir: “İş yerlərindəki istismar ilə idarə etmə vəzifəsinin hakim sinfin kişilər və qadınları tərəfindən bərabər şəkildə bölüşdürüldüyü dünya istəyir. Bu cür istək isə fürsət bərabərliyi illuziyası yaradır”.\nBəziləri “She-E-Os” alt paltarlarını, üstündə feminist mesajlar yazılan parça çantaları və üstündə “Gələcək Qadındır” yazılan köynəkləri mübarizə üsulu kimi effektiv hesab etməsə də, Arruzza, Bhattacharya və Freyzer bu gedişatın yeni perspektiv formalaşdırmaq üçün fürsət ola biləcəyini hesab edir: anti-kapitalizmə söykənən yeni feminizm imkanı. Bu üç nəfər 2017-ci ildə “99% Üçün Feminizm” haqqında fikir mübadiləsi etməyə başlayır, digər beş feminist aktivist isə onlara Beynəlxalq Qadınlar Tətilini planlaşdırmaq üçün kömək edir. Bu tətili keçirməkdə məqsədləri isə kapitalizm tərəfindən koordinasiya edilən feminizmi “yenidən siyasiləşdirmək” və “yenidən canlandırmaq” idi.\nİndi müəlliflər 2017-ci ildə əkdikləri toxumları heç kəsin geridə buraxılmadığı anti-kapitalist, intersektional feminizm üçün yetişdirir. Arruzza və Bhattacharya bu barədə Broadly-ə ətraflı fikirlərini bildirib.\nBROADLY: Siz bir neçə il öncə, 2017-ci ildə Beynəlxalq Qadınlar Günü Yürüşünü təşkil etdiyinizdən bəri “99% Üçün Feminizm”-i formalaşdırmağa başlamısınız. Müasir feminizmi müəyyənləşdirmək üçün bu vaxtın doğru vaxt olduğuna nəyə əsasən qərar verdiniz?\nCINZIA ARRUZA: Biz tarixi anın başlanğıcında olduğumuzu – dünya üçün yeni feminist yolun potensialını hiss edirdik. Hal-hazırda mövcud feminizm qadınları rütbə artırmaq və şüşə tavanı dağıtmaq üçün təşviq edir. Bu isə bizim düşündüyümüz feminizm deyil. Biz kapitalizmin qadınların həyatına göstərdiyi təsirləri, həmçinin kapitalizmin zorbalığını göstərən və nəzərə alan feminizm istəyirik.\nTITHI BHATTACHARYA: Şərtlərin niyə məhz o dövrdə doğru olduğunu hesab etməyimizin səbəbi isə həmin vaxt neoliberal kapitalizmin üzləşdiyi böhranla, 2008-ci ildəki maaliyə böhranı ilə əlaqəli idi. Şüşə tavanın qırılması- qadınların bir faizinin səlahiyətləndirilməsi bütün qadınların uğuru kimi təqdim olunurdu. Biz qadınlara səlahiyət verilməsini istəyirik, lakin bizim istədiyimiz bəzi qadınların icraçı direktor olub digər qadınlara qarşı zorakılığa görə cavabdeh hesab edildiyi səlahiyət növü deyil.\nBROADLY: Bir faizlik gücləndirmə feminizmi və ya feminizm haqqında danışarkən, tez-tez kitabda iddia etdiyiniz mübahisəli liberal feminizm haqqında danışırıq. Liberal feminizmin fasadındakı çatları necə görməyə başladınız?\nTB: Hillari Klintonun seçki dövrü liberal feminizmin mütləq iflasını nümayiş etdirən məqam idi. O, Wall Street, müharibə və Amerika kapitalizminin uğur qazanmasınin yolları üçün lobbiçilik edirdi və bu onun əsas mesajı idi. 2016-cı ildəki seçkidə isə Trumpın qalibiyəti yerinə Hillari Klintonun mübarizədə məğlub olduğunu söyləyə bilərik. Neo-liberalizm dövrünün işçi sinfi və icmalarına ləyaqətlə yaşamağa imkan verən təsisatlara və infrastrukturlara edilən hücumlarla yadda qaldığını görürdük və bu hücumlardan daha çox təsirlənən işçi sinfindən olan qadınlar idi. Buna baxmayaraq neoliberal feministlərin işçi sinfinin mübarizəsini və onların mübarizə əsnasında ödədiyi bədəlləri ya görməzdən gəldiyini ya da neoliberal özəlləşdirmənin dəstəkləyicisi olduğunu görürdük.\nCA: Liberal feminizmin legitimliyinin böhranı, yürüşü mübarizə forması kimi qəbul edən gənc qadınlar tərəfindən sürətləndi.\nBROADLY: 2017-ci il Beynəlxalq Qadınlar Tətilinin başlandığı dövrdə, müzakirə və narahatlıqlar nələrin feminizmin problemi olub olmadığı haqqında idi. Bəziləri çox məsələni əhatə etməyin hərəkatı sarsıtacağından qorxurdu.”99% Üçün Feminizm”-in feminist və ya “qadın” mövzularını necə yenidən təyin edəcəyi barədə danışa bilərsinizmi?\nTB: Liberal feminizm abortu feminist məsələlərindən biri halına gətirdi. Sağçı fanatiklərin və neofaşistlərin qadın bədəninə hücum etdiyi dünyada, liberal feministlər abortun hamı üçün əlçatan olacağını söyləyirsə, bu, əladır. Lakin bu, liberal feminizm üçün son nöqtə, bizim üçün isə bu başlanğıc nöqtəsidir. Belə ki, qadınların böyük əksəriyəti üçün abort əlçatan deyilsə və çox bahalıdırsa, onda necə? Bu məsələlər də abort mövzusuna daxildir.\nCA: Hansı feminizm qadınların abort hüquqlarını və qadınların azadlığını tələb etməyinə baxmayaraq ölkəsinin digər ölkədəki qadınları bombalamasına etiraz etmir və ya sərhəd divarları qoyur? Bəs miqrant qadınların istintaq təcridxanalarında təcavüzə məruz buraxılması necə? Əgər qadınların azadlığını istəyiriksə, bu məsələlər barədə danışmaqdan çəkinməməliyik. Bu problemləri ayırmaq üçün hansısa yolumuz, lüksümüz yoxdur.\nBorderly: Bu yeni feminizmin “kimlik siyasəti” və “sinif siyasəti” arasındakı qatı və bölücü müxalifətin öhdəsindən necə gələcəyindən danışırsınız. Bu, ələxsus 2020-ci ildəki Demokratik əsas yarışın ətrafındakı siyasi mübahisəni nəzərə aldıqda ciddi görünür. Bu ayrılığa hansı amillər səbəb olur və bu yeni feminizm onu aradan qaldırmaq gücünə sahibdirmi?\nCA: “Kimlik siyasəti” termini diqqəti azadlıq uğrundaki mübarizəmizdə birlikdə çalışmaq üçün təzyiq formalarımızın fərqliliyinə cəlb etmək məqsədi daşıyırdı. Lakin termin fərqli istiqamət aldı və sinif mövzusundan ayrıldı, bu da insanları kimlikləri haqqında statik düşünməyə səbəb oldu və nəticədə isə mübarizədə ittifaqda olmağı qeyri-mümkün hala gətirir.\nTB: Bu problemlərdən bəziləri bizim tərəfdən – soldan, bəziləri neoliberal tərəfdən qaynaqlanır. Solda geniş yayılmış bir fərziyyə var ki, sinif işçi sinfinin birləşdiyi yerdir, təzyiq isə işçi sinfində bölünmələri yaradır. Həqiqət isə budur ki, sinif tamamilə müxtəlif yollarla bölünür. Əmək bazarında işçilər arasındaki rəqabət irqi, cinsi və gender mövzusunda aydın bölgülər yaradıb. Bizi ayıran, bölən kapitalizmdir, amma bu bölgü, solun şuursuzca qurtulmağa çalışdığı problem kimi qəbul edilməməlidir. Hamımız işçi sinfində birləşməmişik və birlik iş və həmrəylik sayəsində əldə ediləcək nailiyyətdir. Yəni, birlik öncədən mövcud olmur.\nTB: Mən son seçki maniası haqqında çox danışmaq istəməzdim – lakin əgər mövzu açıldısa o zaman kimlik siyasətinin neo-liberallaşmasının bariz nümunəsi olan Kamala Harrisi nümunə göstərmək olar. Müxtəlif irqə aid qadınların namizədliklərinin olması çox yaxşı haldır, lakin onun namizədliyi individualların səlahiyyətlərinin artırılmasına dair deyil.\nO, Kaliforniyada məktəbdəki davamiyəti pozulan uşaqların valideynlərini – az təminatlı “rəngli” ailələri – cəzalandırmağın tərəfdarıdır. Bu, içi hər hansı bir sinif məzmunundan tamamilə boşaldılmış kimlik siyasətidir.\nBorderly: Çağdaş feminizmlə bağlı söhbətlər qızğınlaşdıqca, bu fikirlərin hamısını “feminist manifestdə” toplamağın çətinliyi nədir?\nTB: Bizdən əvvəl ortaya çıxan manifestin sələflərini – Marks və Engelsi nəzərə alanda manifest yazmaq bizim üçün həqiqətən çətin idi. Bu, üzərimizə çox böyük bir kölgə salırdı. Gücü iki mənbədən aldıq: Dünyamız XIX əsrdən, Marksın Kommunist Manifestini yazdığı vaxtdan bəri çox dəyişib. Yeni bir feminist dalğanı kəşf etmək əvəzinə – indi baş verənlərin potensialını anlamağa və onu göstərməyə çalışdıq – bu nə edə bilər və indiki dövrdə nə deməkdir? Feministlərin yeni nəsli bu kitabın dünya üçün izahat verdiyini hiss edirsə, kitab çox böyük bir uğurdur.\nMüsahibə vice.com saytından mənbə olaraq tərcümə olunmuşdur.\nPrevious Post: Bauhausun Qadınları\nNext Post: Kiyararxiya 101: İndi Ancaq Patriarxiya ilə Mübarizə Aparmırıq


Tikinti sektorunda ləngiməyə səbəb nədir? - Ekspert açıqlayır\n14:09 29.07.2019 Qısa URL\nMütəxəssislərin fikrincə, tikinti sektorunda olan ləngimə mənzil bazarında qiymətlərə də təsirsiz ötüşməyəcək\nBAKI, 29 iyul — Sputnik. 2016-cı ildə Nazirlər Kabinetinin məlum 86 saylı qərarından sonra paytaxtın 9 rayonu ərazisində əhalinin yaşayış şəraitinin yaxşılaşdırılması məqsədilə istismar müddəti bitmiş, qəzalı vəziyyətdə olan binalar sökülərək yerində yeni binaların tikintisinə başlandı. Bu baxımdan 2017-2018-ci illərdə Bakı şəhəri tikinti bumu yaşadı.\nAzərbaycanda daşınmaz əmlakı kim və necə idarə edə bilər\nBir müddət əvvəl isə tikinti qaydaları və normalarına dəyişikliklər edildi. Artıq tikinti sektoruna nəzərə salanda bir ləngimə, durğunluq müşahidə edilir.\nEkspertlər bu vəziyyəti edilən dəyişikliklərlə əlaqələndirirlər.\nƏmlak eksperti Ramil Osmanlı Sputnik Azərbaycan-a açıqlamasında bildirib ki, şərtlər bir qədər çətinləşib.\n"Keçən il tikintiyə icazəni icra hakimiyyəti verirdisə, indi artıq Arxitektura və Şəhərsalma Komitəsi bu prosesə bilavasitə nəzarət edir. Komitənin rəyi olmadan icazənin verilməsi mümkün deyil. Komitə qanunvericiliyə dəyişikliklərlə bağlı təşəbbüs etdi və bu qaydalar dəyişdi. Məsələn, əvvəl hər-hansı bir tikinti şirkəti sadəcə binanın yerləşdiyi tikintialtı sahəni alıb, ora üçün sərəncam ala bilirdi. İndi artıq binanın yerləşəcəyi tikintialtı sahə də kifayət etmir. İndi həyətyanı sahə də nəzərə alınmalıdır. Qaydalara görə, indi həyətyanı sahə binanın alt tikinti sahəsindən 3 dəfə böyük olmalıdır", - deyə Osmanlı qeyd edib.\nOnun sözlərinə görə, belə dəyişikliklər, yeni qaydaların, yeni qanunvericilik aktlarının ortaya çıxması təbii tikinti prosesinə müəyyən şəkildə mane olur. Yəni artıq tikintinin xərcləri artır:\n"Bəzi şirkətlər prosesdə müəyyən müddət gözləməyə üstünlük verirlər. Amma yəqin ki, gözləmək heç nəyi dəyişməyəcək. Ola bilsin ki, tikinti tempini artırmaq üçün qaydalara dəyişikliklər olunsun. Amma mən düşünmürəm ki, əvvəlki qaydaların tətbiqinə qayıdılsın. Tətbiq edilən qaydalarda müəyyən yumşaldılmalar ola bilər".\nEkspert vurğulayıb ki, pilot layihələrin icrası ilə bağlı da xeyli dəyişiklik edilib.\n"Pilot layihələrin özündə də ləngimələr var. Bu da Arxitektura və Şəhərsalma Komitəsinin tətbiq etdiyi yeni qaydalar və eyni zamanda qanunvericiliyə edilən yeni dəyişikliklərlə bağlıdır", - o, əlavə edib.\nMütəxəssislərin fikrincə, tikinti sektorunda olan ləngimə mənzil bazarında qiymətlərə də təsirsiz ötüşməyəcək.\nÇünki qaydaların sərtləşdirilməsi şirkətlər üçün sıxıntı yaradacaq və yeni çoxmənzilli binaların tikilməsi sahibkarlara ucuz başa gəlməyəcək. Bu da mənzil bazarında qiymətlərin bahalaşmasına səbəb ola bilər.\nBakı, tikinti sektoru


Qalibiyyət formulu: Dahi sərkərdə, dəmir yumruq, əzmkar xalq - QIA.AZ - Qarabağ İnformasiya Agentliyi\nAna Səhifə/Manşet/Qalibiyyət formulu: Dahi sərkərdə, dəmir yumruq, əzmkar xalq\nQalibiyyət formulu: Dahi sərkərdə, dəmir yumruq, əzmkar xalq\nVətən müharibəsinin və bərpa dövrünün mənəvi-psixoloji aspektləri barədə bəzi düşüncələr\nÖtən ilin günəşli bir payız günü “ya Qarabağ, ya ölüm” deyib çətin bir yola çıxdıq. O yolda qanlar töküldü, qurbanlar verildi. Amma Azərbaycan əsgəri dayanmadı, bütün sədləri, istehkamları yarıb keçdi, 44 günlük Zəfər yürüşündə bir an da tərəddüd etmədən yalnız irəli getdi, düşməni məhv edib Vətən torpağından qovdu.\nBu, müasir hərb tarixində bənzəri olmayan ildırım sürətli bir müharibə idi. Düşmən çaşıb qalmışdı, dünya heyrətə gəlmişdi: bu güc, bu qətiyyət haradandır? Müharibə qurtarar-qurtarmaz, Qarabağın bərpasına başlanıldı. Yenə eyni sürət, eyni qətiyyət. Dünya yenə heyrət içindədir. Cəmi bir il əvvəl qızğın döyüşlərin getdiyi bu yerlərdə asfalt yollar çəkilib, beynəlxalq aeroport tikilib, “ağıllı kənd”lər salınır. Qarabağda işığımız yanmağa başlayır. Qarabağımıza həyat qayıdır. Hamısını saysaq uzun bir siyahı alınar. 44 günlük Vətən müharibəsi kimi, bu birillik bərpa dövrü də fenomendir. Azərbaycanın iqtisadi potensialını, qüdrətini, xalqımızın qurub-yaratmaq əzminin göstəricisidir.\nBütün bunlar haqqında çox deyilib, çox yazılıb. Biz jurnalistlər həm müharibə, həm də bərpa dövrünün salnaməsini yazmışıq və yazırıq: günbəgün, saatbasaat. Bu dəfə isə məqsədim Vətən müharibəsi, Qarabağda aparılan bərpa-quruculuq işləri ilə bağlı bəzi düşüncələrimi bölüşməkdir.\nQarabağ düyününü kəsən qılınc\nQarabağa çox möhkəm, açılmaz düyün vurulmuşdu. Bu, mənə tarixdə çox məşhur olan Qordi düyününü xatırladır. Heç kimin açmağı bacarmadığı bu düyünü Makedoniyalı İsgəndər qılıncı ilə açmışdı. Qarabağ probleminə gəlincə, ilk düyün təxminən 200 il əvvəl Azərbaycanın bu dilbər guşəsinə ermənilərin məqsədli şəkildə köçürülməsi ilə vurulmuşdu. Sonra sovet hökuməti “Dağlıq Qarabağ Muxtar Vilayəti” deyilən qondarma ərazi vahidi yaratdı. Təbii ki, yenə düşünülmüş surətdə. Sonra erməni şovinistlərinin və havadarlarının fitvası ilə bölgədə separatçılıq hərəkatı baş qaldırdı. Çox keçmədən ərazilərimizin 20 faizi işğal olundu, bir milyona yaxın soydaşımız doğma yurd-yuvasından didərgin salındı. BMT kimi nəhəng təşkilatın qətnamələri, Təhlükəsizlik Şurasının beş daimi üzvündən üçünün daxil olduğu Minsk qrupu da bu düyünü çözə bilmədi, çözmək istəmədi. Az qala 30 il sürən nəticəsiz danışıqlar prosesi, söz olaraq qalan bəyanatlar, boş və aldadıcı vədlər – beləcə, Qarabağ düyünü açılmaz hala gətirilir, yollar dalana dirənirdi.\nBu da azmış kimi, Ermənistanın siyasi-hərbi rəhbərliyi Qarabağda minbir oyundan çıxır, Azərbaycanı “yeni ərazilər uğrunda yeni müharibə” ilə hədələyirdi. Bəs münaqişənin həllinə vasitəçilik edənlər bizə nə deyirdilər: “Məsələnin həllinin sülh yolundan başqa variantı yoxdur”.\nƏslində, ulu öndərimiz Heydər Əliyev də, Prezidentimiz İlham Əliyev də müharibə istəmirdi. İstəmirdilər ki, qan tökülsün, evlərə şəhid cənazələri gəlsin. Amma necə deyərlər, bıçaq sümüyə dirənmişdi. Səbri tükənən xalq, əli tətikdə olan ordu Ali Baş Komandandan hücum əmri gözləyirdi. Nəhayət çoxdan gözlənilən bu an yetişdi.\nBeləliklə, iki əsrlik bir dövrdə – ermənilərin Qarabağa köçürülməsindən başlayaraq üst-üstə vurulmuş düyünlər 44 gündə kəsilib atıldı. BMT Təhlükəsizlik Şurasının kağız üzərində qalan dörd qətnaməsini Azərbaycan özü təkbaşına yerinə yetirərək ərazi bütövlüyünü təmin etdi.\nTəbii ki, müharibələrin taleyini təkcə silah həll etmir. Hərçənd ordumuz ən müasir silahlarla silahlanmışdı. Türkiyə PUA-ları düşmənin başına od ələyirdi. “Bayraktar”ın yaxınlaşdığını hiss edən erməni əsgərləri gizlənməyə sıçan deşiyi axtarırdılar. Bununla belə, bayrağımızı azad olunmuş şəhər və kəndlərimizdə gənc qəhrəman hərbçilərimiz ucaldırdılar. O gənclər ki, bu torpaqları heç vaxt görməmişdilər, o gənclər ki, Qarabağdan analarının qucağında çıxmışdılar…\nMakedoniyalı İsgəndərin Qordi düyününü qılıncı ilə açması eramızdan əvvələ aid bir əfsanədir. Azərbaycan Prezidenti, Müzəffər Ali Baş Komandan İlham Əliyevin sərkərdəliyi ilə xalqımızın, rəşadətli Ordumuzun Qarabağ düyününü açması XXI əsrin, yaşadığımız günlərin reallığıdır.\nBu, təkcə silahların deyil, sərkərdə müdrikliyinin, dəmir iradənin, özünəinamın və xalqla Prezidentin birliyinin gücüdür. Xatırlayırsınızmı, Prezidentimiz müharibənin ilk günündən son gününədək nə deyirdi: “Bizi heç kim dayandıra bilməz, biz sonadək gedəcəyik”. Belə də oldu.\nBütün məqamları – müasir silahı, cəsur əsgəri, döyüş və vətənpərvərlik ruhu, xalqın qələbə əzmi və digər mənəvi-psixoloji aspektləri ilə götürüldükdə Vətən müharibəsi tarixi bir fenomendir.\nVətən müharibəsi fenomeni\nMüharibə bütün hallarda riskdir. Müharibə dəqiq hesablamalar, yüksək hərbi, mənəvi-psixoloji hazırlıq, milli iradə, vətənpərvərlik ruhu tələb edir. Müharibədə qalibiyyəti təmin edən digər mühüm amil Sərkərdənin məharəti, ordunun, xalqın ona olan inamı, etimadıdır. Nəyi nə vaxt, necə etmək? Haradan başlayıb, haraya getmək? Həm müharibədən əvvəl, həm də müharibənin gedişində qarşıya çoxlu suallar çıxır. Sərkərdə, eyni zamanda, döyüş meydanındakı əsgərini düşünür, ilk növbədə, çalışır ki, itkilər mümkün qədər az olsun.\nAzərbaycan istər hərbi-siyasi, istərsə də mənəvi-psixoloji nöqteyi-nəzərdən XXI əsrin müharibəsini apardı, dünya hərb tarixinə yeni bir səhifə yazdı. Bu, bizim gözlərimiz önündə yaşanan və yazılan bir tarixdir.\nAli Baş Komandan yeri gəldikcə döyüş əməliyyatlarının bəzi detallarını açıqlayır. Bildiklərimiz də var, bilmədiklərimiz də. Bunları şərh etməyi hərbçilərin, mütəxəssislərin öhdəsinə buraxıb müharibə günlərindəki mənəvi-psixoloji duruma nəzər salaq. Bu mənzərəni bir neçə cümlə ilə belə ifadə etmək olar: öz Liderinin ətrafında yumruq kimi birləşmiş xalq, ordunun yüksək döyüş əzmi, qələbəyə sonsuz inam hissi. Bu, əslində, xalqın kütləvi qəhrəmanlığı idi. Ehtiyatda olan zabit və əsgərlər çağırış vərəqəsi gözləmədən səfərbərlik məntəqələrinə gəlir, cəbhəyə göndərilmələrində israr edirdilər. Övladlarının şəhid olması xəbərini alan ana başını dik tutaraq deyirdi: Təki Vətən yaşasın. Ölümün üzərinə göz qırpmadan yeriyən, dağlar aşaraq sıldırım qayalara dırmaşan, dərin dərələrdən keçərək düşmənə gözləmədiyi yerdən zərbə endirən, yarası tam sağalmamış döyüşə atılan igid əsgərlər… Bu səhnələri indiyədək yalnız döyüş filmlərində görmüşdük, dastanlarda oxumuşduq. Film ssenaristin, rejissor təxəyyülünün məhsuludur. Dildən-dilə keçərək günümüzə gəlib çatan qədim dastanların həqiqətə nə dərəcədə uyğun olduğunu bilmirik. Ordumuz, əsgərimiz haqqında deyilənlər, yazılanlar isə onların göstərdiyi şücaətin bəlkə də heç ondabiri\ndeyil. Bu, zaman-zaman açıqlanaraq üzə çıxacaq. Amma şəhidlərimizin, qazilərimizin qəhrəmanlığı indinin özündə belə dillərdə gəzir, dastanlaşır.\nMəhz bu qəhrəmanlarımız dəqiq planlaşdırılmış əməliyyat nəticəsində düşmənin təxminən 30 il ərzində qurub möhkəmləndirdiyi birinci müdafiə xəttini müharibənin ilk günlərində yardılar. Bu, dərin xəndəklər, tank əleyhinə maneələr, tikanlı məftillər və başdan-başa minalanmış sahədən ibarət müdafiə xətti idi. Üstəlik, ərazinin relyefi düşmən tərəf üçün nə qədər əlverişli idisə, əks-hücuma keçən tərəf üçün bir o qədər çətinlik törədirdi. Buna baxmayaraq, döyüşlərin ilk günü Murovdağ yüksəkliyi və daha bir neçə mühüm yüksəkliklər, eləcə də dörd kəndimiz azad olundu. Düşmənə endirilən bu sarsıdıcı zərbə Azərbaycan əsgərinin nəyə qadir olduğunu göstərdi, düşmənin gözünü qorxutdu, ordumuzda, xalqımızda böyük ruh yüksəkliyi yaratdı, mənəvi-psixoloji baxımdan müstəsna rol oynadı.\nBeləcə, cəbhədən bir-birinin ardınca xoş xəbərlər gəlməyə başladı. Cəmi bir ay ərzində böyük yaşayış məntəqələri – Cəbrayıl, Füzuli, Zəngilan, Qubadlı şəhərləri, Hadrut qəsəbəsi, eləcə də Xudafərin körpüsü və yüzlərlə kənd işğaldan azad edildi. Bu barədə söhbəti uzatmaq istəmirəm. Müasir informasiya texnologiyaları yaddaşı anında təzələməyə imkan verir. Bunun üçün AZƏRTAC-ın saytındakı “Vətən müharibəsinin xronikası” rubrikasına nəzər yetirmək kifayətdir.\nAdətən müharibədə hücum edən tərəfin itkiləri daha çox olur. Çünki qarşı tərəf istehkamlar qurur, qüvvələrini döyüş üçün əlverişli mövqelərdə yerləşdirir. Şir kimi vuruşan Azərbaycan əsgəri 44 günlük müharibənin gedişində bir addım da geri çəkilmədi, daim irəli getdi. İşğalçı ordunun itkiləri bizə nisbətdə 2-3 qat çox oldu. Vətən müharibəsinin bir fenomeni də budur.\nAzərbaycan Prezidenti, Silahlı Qüvvələrin Ali Baş Komandanı İlham Əliyev müharibənin bütün 44 günü ərzində üç cəbhədə savaşırdı: həm döyüş əməliyyatlarına rəhbərlik edir, həm siyasi-diplomatik müstəvidə, həm də informasiya meydanında mübarizə aparırdı.\nÜç cəbhədə savaş\nHər bir sərkərdənin məharəti və bacarığı, eləcə də xarakteri təbii olaraq müharibə zamanı üzə çıxır. Qələbənin şərtlərindən biri diplomatik müstəvidə gedən savaşda dəqiq zərbələr endirmək bacarığıdır. Hərbi əməliyyatların elə ilk günündən biz qələbə sevinci daddıq. Vətən müharibəsinin xronikası Azərbaycan Liderinin həm döyüş meydanında, həm də siyasi arenada müdrik, qətiyyətli, ardıcıl, bir-birini tamamlayan gedişlərlə zəngin uğurlu savaş hekayəsi təsiri bağışlayır. Müharibə günlərində təfərrüatlar, əməliyyat planları, taktiki gedişlər, döyüş manevrləri açıqlanmırdı. Bunlar hərbi sirdir. Bununla belə, müharibənin ilk günündən son saatlarınadək cəbhədə ard-arda qazanılan qələbələr, düşmən ordusuna vurulan sarsıdıcı zərbələr barədə məlumatlar güclü sərkərdənin məharətindən, dəmir iradədən və dəmir yumruqdan xəbər verirdi.\nMüharibə zamanı Ali Baş Komandan xüsusilə diqqət mərkəzində olur. İlham Əliyev hər dəfə televiziya ekranında görünəndə biz hamılıqla onun hər bir sözünə, danışıq tonuna, əl hərəkətlərinə, hətta üzünün ifadəsinə diqqət kəsilərdik. Ali Baş Komandanımızın sakit, təmkinli, eyni zamanda, inamlı olduğunu görürdük. Bu inam döyüşən orduya, bütövlükdə cəmiyyətə də sirayət edirdi.\nDüşmən tərəfin dezinformasiyaları, cəbhədəki durumu təhrif etməsi, “əl-qol” atması fonunda Azərbaycan Liderinin müstəsna dərəcədə ləyaqətli, təmkinli və inamlı davranışı təkcə bizim deyil, xarici hərbi ekspertlərin də diqqətindən yayınmırdı.\n“Nasionalnaya Oborona” jurnalının baş redaktoru İqor Korotçenkonun müvafiq sualına Prezidentimizin cavabını xatırlatmaq yerinə düşərdi: “Prinsip etibarilə mən təmkinli, sakit insanam. Müsahibələrimdə dəfələrlə demişəm ki, hər bir dövlət xadimi, xüsusən dövlətdə birinci şəxs mövqeyini tutan insan emosiyalarını özünün gündəlik vəzifələrindən kənarda saxlamalıdır. Hər bir insanın emosiyaları var və təbii ki, biz onları göstəririk. Lakin görünür, uzun illər ərzində mən özümdə bu emosiyaları üstələməyə imkan verən müəyyən keyfiyyətlər yaratmışam”.\nZənnimcə, Ali Baş Komandanın İkinci Qarabağ müharibəsində nümayiş etdirdiyi sərkərdəlik bacarığı, qətiyyəti, ortaya qoyduğu iradə barədə çox danışmağa ehtiyac yoxdur. Qarabağ Zəfəri – 44 gündə 5 böyük şəhərin, 4 qəsəbənin və 286 kəndin işğaldan azad edilməsi faktı özlüyündə hər şeyi deyir.\nMüasir müharibənin uğurunu təmin edən digər mühüm amil informasiya savaşında əldə olunan üstünlükdür. Biz bunu Vətən müharibəsi zamanı əyani surətdə görə bildik. Eləcə də bütün dünya erməni təbliğat maşınının necə işlədiyini və Azərbaycanın necə cavab verdiyini görürdü. Bu baxımdan Azərbaycan Prezidenti İlham Əliyevin və Ermənistan baş naziri Nikol Paşinyanın “Rossiya” telekanalının “60 dəqiqə” proqramında çıxışları xarakterikdir. Siyasi şərhçilər Prezidentimizin çıxışını informasiya savaşında zəfər, siyasi zəfər adlandırırlar. Sərrast, dəmir məntiqə əsaslanan bu çıxışın fonunda Paşinyanın dedikləri son dərəcə bəsit görünürdü. İlham Əliyev zəka və siyasət “duelinin” açıq-aşkar qalibi idi. Münaqişənin səbəbləri, Qarabağ həqiqətləri barədə tarixi faktlara söykənən təkzibolunmaz arqumentləri ilə opponentini çaş-baş qoyur, çıxılmaz vəziyyətlərə salırdı.\nÜmumiyyətlə, müharibə dövründə Prezidentimiz müasir diplomatiya tarixinə düşəcək nümunələr göstərirdi. Dünyanın aparıcı KİV-inə 44 gündə 30-dan çox müsahibə! Tarixdə buna bənzər ikinci bir nümunə tapmaq çətindir. Türkiyənin “A Haber”, ABŞ-ın “Fox News”, İtaliyanın Rai-1, Almaniyanın ARD və digər telekanallarına, Rusiyanın TASS və Interfaks, İspaniyanın EFE informasiya agentliklərinə, Yaponiyanın “Nikkei”, Fransanın “Figaro”, İtaliyanın “La Repubblica” qəzetlərinə və başqa media orqanlarına müsahibələr zamanı Prezident İlham Əliyev erməni faşizminin əsl simasını açıb-göstərir, Ermənistanın hərbi-siyasi rəhbərliyinin cinayətlərini faktlarla sübut edirdi. Azərbaycana qərəzli münasibət göstərən bəzi xarici müxbirlərin ittiham xarakterli, dezinformasiya məqsədi güdən suallarını da səbirlə cavablandırır, əsl həqiqətlərin nədən ibarət olduğunu dünyaya çatdırırdı. Bununla da erməni təbliğat maşınının, erməni diasporu və lobbisinin münaqişə barədə onilliklər boyu yaratdığı yanlış təsəvvür alt-üst edilirdi.\nErməni tərəfi münaqişənin başlanğıcından yalan məlumatlar yayır, dünyanı\naldadırdı. Bu təbliğatın təsiri altında ABŞ Konqresi işğala məruz qalmış Azərbaycanı hərbi yardımdan məhrum edən, heç bir məntiqə sığmayan qərar – “Azadlığa dəstək aktı”na 907 nömrəli düzəliş qəbul etmişdi. Prezident İlham Əliyev öz müsahibələrində, beynəlxalq kürsülərdəki çıxışlarında tarixə və sənədlərə əsaslanan arqumentlərlə dünyanı ədalətin kimin tərəfində olduğuna inandıra bildi. Nəticə göz qabağındadır. Bədnam 907 nömrəli düzəlişin qəbul edildiyi 1990-cı illərdən fərqli olaraq, 44 günlük müharibə dövründə bir neçə ermənipərəst ölkə istisna olmaqla, dünya birliyi münaqişə ilə bağlı ədalətli mövqedə dayandı. Bu da öz növbəsində Qarabağ Zəfərinin əsas rıçaqlarından biri oldu.\nMüzəffər Ali Baş Komandan İlham Əliyev döyüş meydanında Qələbəni rəşadətli Ordusu ilə, diplomatiya və informasiya müstəvisində savaşı isə təkbaşına – ağlın və zəkanın gücü ilə qazandı. Üç cəbhədə gedən savaşın son nəticəsi, Qələbəmizin zirvəsi isə təbii ki, Şuşanın fəthi oldu.\nPrezident, Müzəffər Ali Baş Komandan İlham Əliyevin Şəhidlər xiyabanından xalqa müraciətində verdiyi bu müjdə Azərbaycanı, sözün yaxşı mənasında, ayağa qaldırdı. Şuşanın azad olunduğu gün – 8 noyabr tariximizə Zəfər Günü kimi yazıldı.\nHəmin gündən bir il keçsə də, noyabrın 8-i günorta saatlarında yayımlanan videokadrlar indiki kimi yadımızdadır: Prezident İlham Əliyev və birinci xanım Mehriban Əliyeva ulu öndər Heydər Əliyevin Fəxri xiyabandakı məzarını ziyarət edir, sonra Şəhidlər xiyabanına gəlirlər. Xalqa buradan Şuşanın azad edilməsi müjdəsini verən Müzəffər Ali Baş Komandan müharibənin arxada qalan günlərində olduğu kimi, yenə təmkinli, qətiyyətli və inamlı görünür.\nSavaş hələ başa çatmasa da, tam qələbənin bir addımlıqda olduğunu hamı hiss edirdi. Şuşanın azad edilməsi düşmənin belini qırmışdı, müharibənin taleyi, əslində, həll olunmuşdu. Bundan bir gün sonra kapitulyasiya aktını imzalamağa məcbur olan Ermənistan işğal altındakı digər rayonlarımızdan çıxmasının tarixini verdi. Beləliklə, Ağdam, Kəlbəcər və Laçın bir güllə atılmadan, şəhid verilmədən azad olundu.\nŞuşa əməliyyatını qələbəmizin zirvəsi adlandıran Prezidentimiz deyir: “İndi Zəfər yolu ilə Şuşaya gedən hər kəs bizim oraya haradan getdiyimizi görə bilər. Bu, sadəcə, inanılmaz fiziki və mənəvi qüvvələrin səfərbər edilməsi idi. Yolsuzluq şəraitində, yüngül silahlarla günlərlə yorulmadan bu qədər məsafə qət etmək, sonra Şuşanı azad etmək misli görünməmiş igidlik, qəhrəmanlıqdır”.\nŞuşaya Zəfər yolu ilə getmək xoşbəxtliyi mənə də nəsib olub. Çox illər bundan öncə – işğaldan əvvəl dönə-dönə gördüyüm yerlər, dağlar və sıldırım qayalar bu dəfə mənə tamam başqa təsir bağışlayırdı. Sanki Qələbə havası hər daşa, hər divara hopmuşdu. Bu havanı ciyər dolusu udduqca, sanki insan ruhən təzələnir, yenidən doğulur.\nQarabağ Zəfərinin möhtəşəmliyi burada – dağlar qoynunda, sıldırım qayalar əhatəsində yerləşən Şuşada daha aydın cizgilərlə görünür. Əsgərin əldə silah dağlar, qayalar aşaraq keçilməz yollardan keçməsi, möhkəm müdafiə qurmuş düşmənlə əlbəyaxa döyüşə girərək qalib gəlməsi kimi ağlasığmaz səhnələr adətən savaş filmlərində olur. Real həyatda isə bunu Azərbaycan əsgəri etdi. Bəlkə də son əlli-yüz ilin müharibələrində bu cür fantastik əməliyyat planı, belə bir qəhrəmanlıq görünməyib.\nQarabağın tacı, döyünən ürəyi olan Şuşa bu il mayın 12-13-də Zəfər yolunun davamı olan daha bir təntənə yaşadı. Bir neçə ay əvvəl silah səsləri eşidilən bu gözəl diyardan dünyaya musiqi dili ilə mesajlar verildi. Azərbaycan özündə güc taparaq ənənəvi “Xarıbülbül” musiqi festivalını bərpa etməklə bu yerlərin əsl sahibinin kim olduğunu nümayiş etdirdi. Mənfur düşmən məscidlərimizi, tarixi abidələrimizi, bu qala şəhərin təməlini qoyan İbrahim xanın malikanəsini, Vaqifin məqbərəsini dağıtsa da, Üzeyirin, Bülbülün, Natəvanın heykəllərini güllələsə də, Azərbaycan ruhunu Şuşadan silə bilmədi. Otuz ilə yaxın əsarətdə qalsa da, Şuşa əyilmədi, sınmadı. “Xarıbülbül” festivalı, eyni zamanda, bu həqiqətlərin nümayişi oldu.\nDüşmən əsarətindən qurtulmuş Xarıbülbül həmin yaz günü daha gözəl açmışdı, dağlarımız daha vüqarlı görünürdü, çaylarımız daha gur axırdı. Təbiətin bu ruhu torpağına qovuşmuş xalqın ruhu ilə necə də həmahəng səsləşirdi.\nVətən müharibəsindəki Qələbəmiz dünyanı nə qədər təəccübləndirmişdisə, azad olunmuş torpaqlara həyatın bu cür sürətli qayıdışı da bir o qədər heyrətləndirir. Hər iki halda uğurun təməlində Prezidentin və xalqın sarsılmaz birliyi, Liderə sonsuz inam və etimad dayanır. Bu birlik və həmrəylik, sözün əsl mənasında, böyük dayaqdır.\nPrezident İlham Əliyev Qarabağ Zəfərini təmin edən amillərdən danışarkən deyir ki, gücünü yumruq kimi birləşmiş xalqdan alır. Azərbaycan xalqı öz Liderinin, Ordusunun arxasında dağ kimi dayanmışdı və dayanır.\nAtalar demişkən, el gücü sel gücüdür, arxasında el dayanan igid basılmaz. Biz 44 günlük müharibənin hər anında atalar sözündəki bu hikmətin əyani şahidi olurduq.\nHərbi əməliyyatlar başlayanda cəbhə xəttinə yaxın ərazilərdə yaşayan yüz minlərlə insanın təhlükəsizliyi üçün tədbirlər görülür, insanlara çağırış edilirdi ki, bu yerlərdən uzaqlaşsınlar. Əhali qismən təxliyə olunsa da, çoxları öz evini tərk etmir və deyirdilər ki, öz yurdlarından heç yerə getməyəcəklər, ölsələr də burada öləcəklər.\nMəsələn, kiçik Tərtər şəhərinə 16 mindən çox mərmi atılmışdı, dəfn mərasimi zamanı qəbiristanlıq atəşə tutulmuşdu. Ölənlər, yaralananlar vardı. Bununla belə, əhalinin əksəriyyəti sonadək dözüb dayandı.\nYaxud düşmən bir neçə dəfə gecə vaxtı Gəncəni ballistik raketlərlə atəşə tutdu. Neçə-neçə günahsız insan – qadınlar, uşaqlar həlak oldu. Bərdəyə, Ağdamın kəndlərinə də xain hücumlar edildi. Düşmən bununla həm döyüş meydanında məğlubiyyətinin acığını çıxmaq, həm də insanları qorxutmaq istəyirdi. Düşünürdülər ki, belə hücumlarla Azərbaycanı dayandıra biləcəklər, evləri dağılmış, yaxınlarını itirmiş insanlar öz ölkəsinin hakimiyyətindən müharibəni dayandırmağı tələb edəcəklər. Lakin əvəzində nə baş verdi? Evlərinin dağıntıları altından güclə çıxmış adamlar deyirdilər: dayanmayın, irəli gedin. Prezidentə ünvanlanan çoxsaylı müraciətlərdə, məktublarda yazırdılar: biz ölməyə hazırıq, təki torpaqlarımızı qaytaraq. Bu, şərəf və ləyaqət, olum, ya ölüm məsələsi idi.\nBu barədə danışarkən Gəncədə evlərinə mərmi düşmüş altı yaşlı Bəxtiyarın o vaxt KİV-in manşetində yer almış fotosu göz önünə gəlir. Sifəti qana boyanmış bu balaca oğlanın üzündəki təbəssüm bəlkə də bombadan güclü təsir bağışlayırdı. Faciədən bir il sonra isə həmin Bəxtiyar müxbirimizə şəstlə belə deyirdi: “Evimizə bomba düşəndə qorxmadım, heç kişi də qorxar?”.\nŞəhidlərin dəfn mərasimini müşahidə edən bəzi qərbli müxbirlər təəccüblə deyirdilər ki, heç bir narazılıq eşitmirdilər, əksinə, hamı Prezidentdən danışır, ona təşəkkür edirdi. Hamı istəyirdi ki, bu iş axıra çatdırılsın, torpaqlar azad olunsun.\nBeləcə o balaca oğlan, yaxınları şəhid olmuş o insanlar düşmənə, dünyaya kişilik dərsi, qeyrət və ləyaqət dərsi keçir, kimin kim olduğunu göstərirdilər.\nBir il əvvəl Qarabağda azadlıq ordusu və işğalçı ordu üz-üzə dayanmışdı. Bir il əvvəl Şuşa dağlarında xeyir və şərin mübarizəsi gedirdi. İnsan torpaqdan güc alır, bir şərtlə ki, ayağının altındakı özgə torpağı yox, doğma torpaq olsun. Odlu cəbhə yollarının hər addımında özgə torpağı ilə doğma torpağın fərqi aydın görünürdü.\nÖzgə torpağı ilə doğma torpağın fərqi\nQarabağın kimə məxsus olduğunu, kimin torpağı olduğunu sübut etmək üçün artıq tarixin dərin qatlarına enməyə ehtiyac yoxdur. Azad edilmiş torpaqlardakı mənzərə, Qafqazın Xirosiması adlandırılan Ağdam, bayraq asmağa salamat bir bina tapılmayan Füzuli, yerlə bir edilmiş Cəbrayıl, Qubadlı, Zəngilan, 30 il baxımsız qalmış Şuşa… Talan olunmuş meşələr, suyu qurumuş bulaqlar, zəhər axıdılmış çaylar. Prezidentimizin dediyi kimi, sanki bu yerlərdən vəhşi bir qəbilə keçib.\nDünyanın bir çox ölkələrindən Azərbaycana gəlmiş qonaqların, siyasətçilərin, parlamentarilərin, media nümayəndələrinin, ölkəmizdəki diplomatların Qarabağa səfərləri təşkil olunur. Gördükləri amansız dağıntılar onları dəhşətə gətirir. Heç insan da öz doğma torpağını bu günə salarmı?! İşğalçılar yandırılmış torpaq taktikası yeridiblər. O məqsədlə ki, azərbaycanlılar bu yerlərə qayıtmaqdan vaz keçsinlər.\nİşğalçı Ermənistan bu hesablamasında bərk yanıldı. Müharibə bitər-bitməz Qarabağda bərpa-quruculuq işləri başladı.\nDüşmən yəqin onu da bilirdi ki, bu torpaqları sonadək əldə saxlaya bilməyəcək, günün birində Qarabağın əsl sahibləri qayıdacaq və biz qayıtdıq, əbədi olaraq qayıtdıq. Qələbədən cəmi bir həftə sonra – noyabrın 16-da Müzəffər Ali Baş Komandan və xanımı Füzuli və Cəbrayıla səfər etdilər. Xalq bu səfəri həm böyük maraq və qürurla, həm də həyəcanla izləyirdi. Çünki təhlükə hələ tam sovuşmamışdı, düşməndən hər cür təxribat gözləmək olardı. Amma doğma torpaq səsləyirdi və bu çağırış cavabsız qalmadı. Anında atılmış addım Qarabağa həyatın tezliklə qayıdacağına böyük inam yaratdı.\nVətən müharibəsi işğalçı ordu ilə azadlıq ordusu arasındakı ölçüyəgəlməz fərqi də bir daha ortaya qoydu. Ermənistan əsgərlərini Qarabağa zorla göndərirdi. Ayağına zəncir vurulmuş düşmən əsgərinin KİV-də yayılmış fotosunu hamımız gördük. Zəncirləmişdilər ki, qaçmasın. Amma zəncir də qaçışların qarşısını ala bilmədi. Bir qədər əvvəl qeyd etdiyim kimi, Ermənistan ordusundan minlərlə əsgər fərarilik etdi. Azərbaycan əsgəri isə şir kimi döyüşərək bir addım da geri atmadan sonadək getdi. Çünki o, doğma torpağından güc alırdı, çünki ədalət onun tərəfində idi.\nQarabağ Zəfərini şərtləndirən mənəvi-psixoloji amillərdən biri də, sözsüz ki, Türkiyənin qardaşlıq dəstəyidir. Müharibənin ilk dəqiqələrindən çox hörmətli Rəcəb Tayyib Ərdoğan başda olmaqla, Türkiyənin siyasi və hərbi rəhbərliyi dünyaya birmənalı mesaj verdi:\nAzərbaycan tək deyil!\nBeləcə, gözlərimiz önündə yüz illər sonrakı nəsillərin də qürur duya biləcəyi qardaşlıq dastanının yeni fəsilləri yazıldı və bu gün də yazılmaqdadır.\nQeydlərimin bu bölümünə Türkiyənin məşhur “Anadolu ateşi” qrupunun rəqqası Serhat Turakın səhnələşdirdiyi “Bir millət, iki dövlət: Qardaşlıq dastanı” adlı musiqili tamaşa vəsilə oldu. İş elə gətirmişdi ki, bu möhtəşəm layihənin premyerası zamanı İstanbulda idim. Azərbaycandan böyük nümayəndə heyəti ilə Türk Şurasının mediaforumuna getmişdik. Hər iki ölkədən 100 nəfərədək sənətçinin qatıldığı möhtəşəm əsərin televiziyada nümayiş etdirilən fraqmentlərini də orada izlədim. Gördüyüm səhnələr insanı vəcdə gətirəcək qədər təsirli, duyğusal idi.\nBu möhtəşəm müzikl özündə Türkiyənin və Azərbaycanın keçmişdən bu günədək yaşadığı ən önəmli tarixi hadisələri əks etdirir. Mehmet Akif Ərsoydan Əhməd Cavada, Nizami Gəncəvidən Mövlanaya, tarixin ilk türk qadın hökmdarı Tomrisdən Sara Xatuna qədər bütün şəxsiyyətlərdən söhbət açır. Bu, iki ölkənin ortaq tarixini, mədəniyyətini, mübarizəsini özündə əks etdirən qardaşlıq dastanıdır. Müəllifin ən böyük arzusu əsəri Qarabağın mədəniyyət beşiyi olan Şuşada, eləcə də digər türkdilli ölkələrdə və Avropada təqdim etmək, musiqi və teatrın təsirli dili ilə qardaşlığımızın hansı səviyyədə olduğunu göstərməkdir.\nAzərbaycan-Türkiyə qardaşlığına dair tarixdə çoxlu nümunələr var. Çox da uzağa getməyək. Bu qardaşlığa təxminən yüz il əvvəl baş vermiş Çanaqqala döyüşləri, yaxud Bakının daşnak-bolşevik işğalından azad edilməsi uğrunda aparılan savaş şahidlik edir. Çanaqqala çöllərində şəhid azərbaycanlı döyüşçülər, Azərbaycan torpağında şəhid türk əsgərlər uyuyur.\nİstanbula səfər öncəsi tarixi vərəqləyərkən, 2014-cü ilin yazında Praqada, “Şərq Tərəfdaşlığı” Sammitində baş verən bir hadisəni xatırladım. Türkiyə bu sammitdə təmsil olunmurdu. Türkiyənin qarasınca danışan birinin sözünü Azərbaycan Prezidenti İlham Əliyev kəsərək “Türkiyə burada yoxdur, amma mən varam” dedi və qardaş ölkənin müdafiəsinə qalxdı. Azərbaycanın olmadığı siyasi məkanlarda, beynəlxalq tədbirlərdə isə onun sözünü Türkiyə deyir.\nİkinci Qarabağ müharibəsinə gəlincə, Türkiyənin mənəvi-siyasi dəstəyi gücümüzə güc qatdı. Türkiyə yenə yanımızdadır. Bu dəfə qardaşlarımız Qarabağın bərpasında bizimlə çiyin-çiyinə çalışırlar. Prezident Rəcəb Tayyib Ərdoğanın azad olunmuş ərazilərə səfərləri, Şuşada imzalanmış tarixi Bəyannamə, türk şirkətlərinin köməyi ilə tikilən Füzuli Beynəlxalq Hava Limanı, Zəngilanda təməli birgə qoyulan “Dost Aqropark”ı qardaşlıq dastanının yeni, parlaq səhifələridir. Dövlət başçıları İlham Əliyev və Rəcəb Tayyib Ərdoğan bir-birinə “əziz qardaş” deyə müraciət edirlər.\nBütün bunlar, hər birimizə sonsuz qürur hissi yaşadır, xalqlarımıza əlavə güc, təpər verir.\nQardaş Türkiyənin bərpa işlərinə maddi-mənəvi dəstəyi keçmiş məcburi köçkünlərin doğma yurdlarına qayıdacağı günü bir qədər də yaxınlaşdırır. Azərbaycan Böyük Qayıdışa doğru heyrətamiz sürətlə irəliləyir.\nBöyük Qayıdışa doğru\nMüharibə dövlət sisteminin, dövlət idarəçiliyinin, xalqın iradəsinin möhkəmliyi üçün bir sınaqdır. Dövlətimiz və xalqımız bu sınaqdan ləyaqətlə çıxdı, torpağını qorumağa qadir olduğunu, öz gücünü bütün dünyaya nümayiş etdirdi.\nİndi qarşıda bundan heç də asan olmayan daha bir sınaq – işğaldan azad edilmiş ərazilərin bərpası, keçmiş məcburi köçkünlərin doğma yurda maksimum qısa müddətdə qaytarılması kimi mürəkkəb, genişmiqyaslı işlər dayanır.\nPrezidentimiz deyirdi ki, Qarabağ nəyin bahasına olursa-olsun azad ediləcək. Belə də oldu. Prezidentimiz deyir ki, düşmənin viran qoyduğu bu yerlər cənnətə çevriləcək. Belə də olacaq. Biz tarixin bu sınağından da şərəf və ləyaqətlə çıxacağıq.\nPrezident, Müzəffər Ali Baş Komandan İlham Əliyevin və birinci xanım Mehriban Əliyevanın azad edilmiş ərazilərə səfərləri ənənə halını alıb. Xalqımıza inam bəxş edən bu səfərlər zamanı bir-birindən mühüm infrastruktur obyektlərinin açılışları edilir, yenilərinin təməlləri qoyulur. Mehriban xanım uzaq, enişli-yoxuşlu yolların əziyyətinə qatlaşaraq Vətənə və torpağa məhəbbət nümunələri göstərir, bərpa-quruculuq işlərinin önündə gedir. Bu istiqamətdə ilk addım məhz Mehriban xanım Əliyeva tərəfindən atıldı, onun təşəbbüsü ilə Heydər Əliyev Fondunun müharibədən bir neçə gün sonra Şuşada tarixi abidələrin bərpasına başlaması quruculuq prosesinə güclü təkan oldu. Prezidentin və birinci xanımın iştirakı ilə artıq Ağdam, Cəbrayıl və Füzuli şəhərlərinin bərpasının təməli qoyulub. Bu tarixi hadisələrdən birinə – Cəbrayıl şəhərinin bərpasının təməlqoyma mərasiminə şahidlik etmək şərəfi rayon ictimaiyyətinin nümayəndələrindən biri kimi mənə də nəsib oldu. Biz cəbrayıllılar oktyabrın 4-də həyatımızın ən xoşbəxt günlərindən birini yaşadıq. Region üçün nümunə olacaq Cəbrayılın təməl daşlarını Prezidentimizlə birlikdə qoyduq. Böyük Qayıdışa doğru daha bir önəmli addım olan bu tarixi hadisə bütün cəbrayıllıların yaddaşına həmişəlik həkk olundu. Bizə yaşatdığı bu unudulmaz anlara, sonsuz sevinc və qürur hisslərinə görə Müzəffər Ali Baş Komandan, Prezident İlham Əliyevə minnətdarıq.\nQarabağın bərpasından danışarkən Türkiyə Prezidenti Rəcəb Tayyib Ərdoğanın mətbuata bəyanatında səsləndirdiyi dəyərli fikirlər yada düşür: “Azərbaycanın işğaldan azad edilən bu bölgələrinin qısa müddət ərzində həqiqətən necə dirçəldiyini, necə sürətlə inkişaf etdiyini gördük. Bu, hər igidin, hər siyasətçinin işi deyil. Bu qədər qısa müddətdə bu investisiyaları yatırmaq, bu işləri həyata keçirmək, inanıram ki, doğma yurdundan ayrılmağa məcbur qalmış azərbaycanlı qardaşlarım üçün buradan bir müjdə vermək imkanı yaradır”.\nÇox hörmətli Rəcəb Tayyib Ərdoğanın təbirincə desək, Azərbaycan bütün dünyaya örnək olacaq inkişaf modeli ilə bölgənin inkişafı üçün fəaliyyətini davam etdirir. Bu yerlərdə reallaşan, yaxud təməli qoyulan hər bir layihə Böyük Qayıdışa doğru atılan addım olaraq Qarabağın qarşıdakı ağ günlərindən soraq verir.\nÜmumtürk tarixində dörd məşhur müharibənin adı keçir: Malazgird savaşı (1071-ci il), İstanbulun fəthi (1453-cü il), Çanaqqala (1915-ci il) və Sakarya (1922-ci il) müharibələri. Azərbaycan xalqının Vətən müharibəsi də bu sırada durmağa layiqdir. Qarabağ Zəfəri haqlı olaraq bütün türk dünyasının zəfəri sayılır.\nŞanlı Qələbəmizdən ötən 365 gün və bizi bu Zəfərə qovuşduran 44 gün. Bu günlərin hər biri, hər bir anı çoxəsrlik tariximizin ən şanlı, bənzəri olmayan səhifələridir. Azərbaycan Prezidenti və onun ətrafında yumruq kimi birləşən əzmkar xalqımız, Ali Baş Komandanın əmrlərini layiqincə yerinə yetirən rəşadətli Ordumuz möhtəşəm bir tarix yazdı, Azərbaycanın və Qarabağın taleyini dəyişdi. Bir ildir ki, Prezidentimiz və xalqımız bütün gücünü toplayaraq daha bir tarix – Qarabağın bərpası tarixini yazır. Bu gün bütün yollar Qarabağa gedir, bu yollar bizi zəfərdən-zəfərə aparır.\nAzərbaycanda bu dövlət rüsumu ləğv edildi\nİqlim dəyişikliyi kənd təsərrüfatına da ciddi təsir edir - Misirli rəsmi\nTƏBİB: “Hazırda Azərbaycanda yayılan ştam Delta ştamıdır”\nBu günə olan valyuta məzənnələri (23.04.2021)\nƏrdoğan Bakıda Türkiyə-Uels oyununu izləyəcək\nŞəhriyar Məmmədyarov Rumıniyadakı turnirin qalibi olub\nAzərbaycan davamlı sülh istiqamətində atdığı addımların qarşılığını Ermənistandan gözləyir – Ceyhun Bayramov\nZəngəzur dəhlizi regionun iqtisadi inkişafına töhfə verəcək – Çavuşoğlu\nGünün qoroskopu – 27.11.2021\nUlu “Şərq qapısı”nın salnaməsini yazan 100 yaşlı qəzet\nVətən müharibəsi şəhidi Qasımov Kamran Fazil oğlunun il mərasimi keçirilib\n2025-ci ilədək Azərbaycanın ümumi daxili məhsulu artacaq – BVF


Kəmiyyət yada keyfiyyət. (c)Etibarlı |\nKəmiyyət yada keyfiyyət. (c)Etibarlı\nİyul 8, 2011 · müəllif Etibarli\t· (c) Etibar,Yazılar içində.\t·\nSon zamanların bəzi məsələləri var ki, oturub yazmağı müzakirə edilməyi tələb edir. Mən məsəl üçün debat və müzakirələri sevən insanam. Ancaq dini müzakirələrdən qaçıram. Xoşlamıram. Hətta iyrənirəm o müzakirələrdən. Çünki o müzakirələr sonda mentualetə, söyüşə, təhqirə vəs. zadlara çevrilir. Elə müzakirələr olanda isə, sadəcə siqaretimi çəkib, pivə yada çay içərək səmimi şəkildə gülümsəyirəm. Bilənlər bilir ki, dinlərə qarşı bir insanam. İslam, Xristianlıq, Buddizm, sionizm vəs vəs…Xoşlamıram. Sanki dinlər mənə insan azadlığını zəncirləyən, hüquqlarını tapdalayan kimi görünür. (Ps. Quzu kəsərəm sizə, kabab çəkərəm sonra da, 50/50 vuraram ancaq ki, mənə comment kimi Peyğəmbərinizdən sitatlar gətirməyin 🙂 )\nAncaq bunu da, etiraf edim ki, Mənə İslamdansa Xristianlığ daha cəlbedici gəlir. Məhəmməd “dənsə İsa daha önəmli kimi gəlir.Zülfüqardansa Xaç daha estetik görünür. İndi bu cümlə kimisə qıcıqlandıra bilər. Ancaq tolerant olmağı yadınıza salıram. 🙂\nDünən bir dostum zorla dini müzakirəyə çəkdi məni. Məndə arada fikir bildirərək, qulaq asdım. Bir hekayə danışdı. Qısa bir hekayə. Sizə də, yazım…\nİki nəfər var. Ahmed və Deivid.\nAhməd İslamı cəmiyyətdə yəni qapalı yaşayır. 14-16 yaşına çatanda öz fiziki tələbatlarını ödəmək onun üçün çox çətin olur. Mümkün olanda da, qəliz məsələ olur. Deivid isə əksinə açıq cəmiyəttdə yaşayır öz cinsi fiziki təlabatlarını rahatlıqla qarşılaya bilir. Müəyyən zamandan sonra Əhmədin fikrində evlənmək olur. Bu qapalılıqdan yaranır onda. Deividin isə həmin yaş dövründə elm, inkişaf, karyera vəs. kimi planları olur. Əhməd 20-24 yaşında evlənir. Deivid isə müəyyən flörtlərlə cinsi təlabatını ödəyir və karyera, pul, maşın vəs. işlərlərlə məşğul olur. Əhmədin isə o dövrdə bir uşaqı olur. Biraz da zaman keçir. Deividin 35-38 yaşı olanda evlənmək, nəsil artırma yadına düşür. Ancaq Əhmədin artıq 2-3 orta yaşlı uşaqı var. Deivid evlənir və ailədə 1 uşaq olmasını istəyir. Kəmiyyətə yox keyfiyyətə önəm verir. Ancaq Əhmədin 4 vəyaxud daha çox uşaqı olur. Belə belə həyat davam edir. Və Deividin timsalında demoqrafik artıq yarı yarıya azalır. Bu məntiqlə Keyfiyyət zaman keçdikcə heç kimə qalmayacaq. Çünki nəsillər olmayacaq…\nBelə bir hekayə idi…\nMən sadəcə sizlə paylaşdım. Dini fikirlərimi yuxarıda da , yazmışam tanıyanların çoxu da bilir. Yəni ki, Mənim Azadlığımı azaldacaq heç nəyi, heç kimi qəbul eləmərəm. İstəyir Din olsun, istəyir Peyğəmbər olsun…Mənim Azadlığım hər şeydən, hər kəsdən müqəddəsdir…O Azadlıq uğrunda mübarizə aparmağda müqəddəs bir işdir. Çoxuna nito görsənsə də…\nDur 6 yaşında olan uşağın başını bağla ki, nə var nə var Dinim belə deyir, hansısa məktəbdə ki, hansısa adam fətva verib. Uşaqın azadlığını əlindən alırsa mən sənin Dinivə də, Allahıvıda, Peyğəmbərivi də, Məktəbivi də qəbul eləmirəm…Mənim Allahım mənim Azadlığıma hörmət eləməlidir…Qarşılıqlı hörmət…O uşağın azadlığı elə mənim azadlığımdır…\nAzad olmaq ümidi ilə…\nEtiketlər: )),17,Ahmed,Buddizm,cinsi telebat,Daxili İşlər Nazirliyi,Deivid,DİN,evlenmek,flort,islam,Jesus,Mehemmed,Plagiat,Xose,İsa\n← 3 heykəlin aqibəti(c) Etibarlı\nAzərbaycan Blogosferi…(c)Etibarlı →\n“Kəmiyyət yada keyfiyyət. (c)Etibarlı” üçün 2 cavab\nRefale İyul 9, 2011 tarixində, saat 6:33 Axşam · · Cavabla →\ngorunur dinden xebersiz bisavad yazidir..xetrnze deymesin.bisavad yazidansa,Qurani diqqetle ve suurlu sekilde..kiminse dilinden yox,ozun oxu sora fikir bildir..mene Qurandan 6yasinda usag basni baglamalidr ve azadligi elindn almaq fikryle bagli ayeler yaz onda deyim savadli yazidir..dinve tolerantla yanasiram,ama bisavad yaziya tolerant ola bilmedim 🙂 qaldi ki,cinsi telebaa cox tessuf ki insanlar shehvetin,nefsn qulu olur,meneviyyatin yox\nEtibarli İyul 10, 2011 tarixində, saat 11:13 Səhər · · Cavabla →\ncox saq ol commente gore 😀


28 Sentyabr 2017 18:32\nMillət vəkili Çingiz Qənizadənin müsahibəsi\n- Azərbaycanla Avropa Şurasıarasındakı münasibətlərin hazırkı vəziyyətini necə qiymətləndirirsiniz?\n- Azərbaycan həmişə üzərinə götürdüyü öhdəliklərə riayət etməyə çalışıb və riayət edir. Hətta prezident öz çıxışlarında vurğulayıb ki, Azərbaycan əxlaqlı siyasət yeridir. Bu, həm də Avropa Şurasına münasibətlə bağlıdır. Amma biz zaman-zaman Avropa Şurasından gözlədiklərimizin əksini alırıq. Çünki müəyyən dövlətlərin bəzi deputatları Avropa ŞurasıParlament Assambleyasında fraksiya yaratmaqla həmişə Azərbaycana təzyiq etməyə çalışırlar və bəzən də buna nail olurlar. Başqa dövlətlərdə, hətta öz dövlətlərində gördükləri, bildikləri məsələlərin Azərbaycanda ən kiçik formasını belə görsələr, bunu siyasiləşdirib, təzyiq formasında istifadə etməyə çalışırlar. Yəni fərqli münasibət ortaya qoyurlar. Bu da düzgün deyil. Amma Azərbaycan 2001-ci ildə Avropa Şurasına daxil olduqdan sonra üzərinə götürdüyü bütün öhdəlikləri yerinə yetirir və yerinə yetirməyə çalışır. Hətta xatırlayıram ki, Avropa Şurasının təkliflərini də prezident bəzi məsələlərdə nəzərə alıb və nəzərə alınmasına üstünlük verib. Bu, o deməkdir ki, Azərbaycan Avropa Şurası ilə əməkdaşlıq etməkdə maraqlıdır. Çox təəssüf ki, bəzən bunun Avropa Şurasından qarşılığını görmürük.\nBeynəlxalq təşkilatlar tərəfindən Azərbaycanın haqq işinə susqunluq, Ermənistan-Azərbaycan, Dağlıq Qarabağ münaqişəsini həlli məsələsində ikili standartlar və laqeydlik varsa, təbii ki, biz Azərbaycana münasibətin mənfi olduğunu dərk edir və görürük. Krım məsələsi və Ukrayna-Rusiya münasibətləri, Rusiyaya tətbiq olunan sanksiyalar da göz önündədir. Beynəlxalq təşkilatlar, o cümədənAvropa Şurası etməli olduğu şeyi etməyərək yalnız məsələni susmaqla yola verməyə çalışırsa, bu da qəbuledilməz və ikili standartdır.


Qarışıqlıqda doğruları qışqırmaq |\nQarışıqlıqda doğruları qışqırmaq\nTürkiyə mənə ana vətən qədər doğma ölkədir.\nDüşüncələrimdə, qəlbimdə, ruhumda hər zaman yalandan, riyadan, bəzəkdən, boyadan uzaq bir Türkiyə sevgisi var. Bağırmaqla, gözə soxmaqla, hər süfrədə anlatmaqla anladılan bir duyğu deyil bu. O torpaqlara heyranlıqdır, sevdadır, vurğunluqdur bu. Damardan, qandan, kökdən gələn bir şeydir. Təmənnasız, qarşılıqsız, gözəl və saf bir bağlılıqdır bu. Bu ölkədə baş verən bütün önəmli hadisələri həyatımın bir parçası kimi yaşamağımın səbəbləri da həmin sevgiylə bağlıdır. Bilirəm ki, çevrəmdə hər iki ölkəni eyni doğmalıq və yaxınlıqda qəbul edən böyük çoxluq var. Bəzən baş verən qarmaqarışıqlıqda fikirlərimiz toqquşsa da, mübahisələrimiz təpəyə dırmansa da, bunlar hamısı o doğma ölkə üçün narahatlığımızdan, çırpıntılarımızdan irəli gəlir. Son bir ildə gözəlim Türkiyədə nələr baş vermədi! Başına gəlməyən hansı oyun, hansı fəlakət, hansı dərd qaldı ki? Hansı bəlaların içinə sürükləndi siyasi oyunların içində! Türkiyə bunları haqq edəcək ölkə deyil axı. Tarixlərə tarix yazmış ölkədir. Yüz illərdən haqqını al qanıyla almış ölkədir. Övladlarını torpaq üçün “uf” demədən fəda etmiş ölkədir. Indi kənardan baxırsan, için qan ağlayır. Deyəcək çox şey var, amma kimsə səni eşitməyəcək, onsuz da. Çünki artıq o gözəl ölkənin halı hal deyil. Ağız deyəni qulaq eşitmir. Eşidən də yanlış eşidir, öz ağlındakına uyduraraq eşitmək istəyir hər şeyi. Sən susarsan, susmağına. Amma gerçək ki, dəyişməyəcək. Nə yazıq çox acı gerçəkdir o dəyişməyən. Ölkəni ağladan, əzən, yıxan gerçəkdir. Ayaq saxlanacaq, qulaq veriləcək, ibrət alınacaq gerçəkdir. Sultan Süleymanın ötən yazıların birində örnək verdiyim bu tarixi məktubdan ibrət aldığı kimi…\nTopqapı Sarayında ÿməşhur Türk sultanı Qanuni Sultan Süleymanın zəmanəsinin nüfuzlu alimi Yəhya Əfəndiylə yazışmasını əks etdirən bir məktub saxlanır. Deyildiyinə görə, Sultan Süleyman günün birində dövlətin halının nə olacağını düşünərək süd qardaşı, şair və alim Yəhya Əfəndiyə belə bir məktub yazır: “Sən ilahi sirlərə vaqif bir insansan. Kərəm eylə də, bizi işıqlandır. Bir dövlət hansı halda çökər?..”\nYəhya Əfəndidən bir cümləlik cavab gəlir: “Nəyimə lazım be, Sultanım!? Cavabı heyrətlə oxuyan Sultan bu qısa cümləyə bir məna verə bilməz, dözməyib Yəhya Əfəndinin dərgahına gedər. ”Bu cavabdan bir şey anlamadım. Yalnız “nəmə lazım be Sultanım! demisən. Sanki ”məni belə işlərə qarışdırma” kimi bir məna çıxarıram”- deyir Sultan Süleyman.\nYəhya Əfəndi cavab verir: “Sultanım! Bir dövlətdə zülm yayılsa, haqsızlıq artsa, eşidənlər də ”nəyimə lazım” deyib uzaqlaşsa, sonra qoyunları qurdlar deyil, çobanlar yesə, bilənlər bunu söyləməyib sussa. Kasıbların, möhtacların, yoxsulların, kimsəsizlərin fəryadı göylərə çıxsa da, bunu daşlardan başqası eşitməsə, bax, o zaman dövlətin sonu görünər. Bundan sonra dövlət xəzinəsi boşalar, xalqın etimadı və hörməti sarsılar. Asayişə itaət hissi gedər, xalqda hörmət duyğusu yox olar. Çöküş və iflas da beləcə, qaçılmaz hala gələr?”\nƏslində, son hadisələr haqqında çox şeylər yazmaq istəyirdim. Ölkənin nədən bu hala gəldiyi, başda oturanların nədən hesab vermədiyi, ölən, yaralanan, həbs olunan minlərlə insanın qanının kimin üstündə qaldığı ilə bağlı çox suallarım vardı. Amma onları yazmaqdan vaz keçdim. Onsuz da oralarda çox qarışıqlıqdır, elə buralarda da, kimdi mənim səsimə qulaq verən…\nAzərbaycan vətəndaşları şəxsiyyət vəsiqəsi ilə xaricə gedə biləcəklər\nRusiya rəsmiləri Trump-ın müşavirlərinə təsirdən danışırmışlar